Fittxu għoġbu lil ħutkom

Aħna li aħna sħaħ fil-fidi għandna ngħinu lid-dgħajfa jerfgħu l-piż tagħhom u mhux infittxu nogħġbu lilna nfusna.

Kull wieħed minna għandu jfittex jogħġob lil għajru għall-ġid tiegħu.

Għax Kristu ma fittixx jogħġob lilu nnifsu, kif inhu miktub: "It-tagħjir ta' dawk li għajru lilek waqa' fuqi."

Kulma nkiteb fl-Iskrittura fl-imgħoddi, inkiteb għat-tagħlim tagħna, biex bis-sabar u bil-faraġ li tagħtina l-Iskrittura, aħna jkollna t-tama.

Alla, li minnu ġej kull sabar u faraġ, jagħtikom il-grazzja li tkunu fehma waħda bejnietkom skont Kristu Ġesù, biex b'fomm wieħed u b'qalb waħda tfaħħru lil Alla u Missier Sidna Ġesù Kristu.

L-Evanġelju għal-Lhud u l-pagani

Għalhekk ilqgħu lil xulxin bħalma Kristu wkoll laqa' lilkom, għall-glorja ta' Alla.

Jiena ngħidilkom li Kristu sar qaddej tal-Lhud ċirkonċiżi minħabba l-fedeltà ta' Alla, biex iseħħu l-wegħdiet li għamel lill-Patrijarki, u biex il-pagani wkoll ifaħħru lil Alla minħabba l-ħniena tiegħu bħalma hu miktub:

"Għalhekk jiena nfaħħrek fost il-ġnus u ngħanni tifħir ismek."

U ttenni tgħid:

"Ifirħu, intom ġnus, flimkien mal-poplu tiegħu";

u terġa':

"Faħħru lill-Mulej, intom ġnus kollha, ħa jfaħħruh il-popli kollha."

U jerġa' jgħid ukoll Isaija:

"U joħroġ għerq minn Ġesse ;

iqum biex jaħkem il-ġnus ;

u fih il-ġnus iqiegħdu t-tama tagħhom."

U Alla tat-tama jimliekom ilkoll bil-ferħ u s-sliem permezz tal-fidi tagħkom, sabiex it-tama tagħkom toktor bil-qawwa tal-Ispirtu s-Santu.

Il-missjoni u x-xewqa ta' Pawlu

Jien żgur minnkom l-aħwa, li intom ilkoll mimlija bit-tjieba u bl-għerf kollu, kapaċi twiddbu lil xulxin.

Imma jien għamilt il-qalb u ktibtilkom biex infakkarkom f'xi ħwejjeġ.

Dan għamiltu bil-grazzja li tani Alla li nkun ministru ta' Kristu Ġesù fost il-pagani, ikkonsagrat biex naħdem għall-Evanġelju ta' Alla u nagħmel mill-ġnus offerta mqaddsa mill-Ispirtu s-Santu u li togħġob lil Alla .

Għalhekk jien għandi biex nitkabbar fi Kristu Ġesù fis-servizz tiegħi għal Alla.

Ma nissogra nsemmi xejn, jekk mhux dak li għamel Kristu permezz tiegħi biex inwassal il-pagani għall-ubbidjenza bil-kelma u bl-għemil, bil-qawwa tas-sinjali u l-mirakli, bil-qawwa tal-Ispirtu ta' Alla.

Hekk permezz tiegħi seħħ ix-xandir tal-Evanġelju ta' Kristu minn Ġerusalemm u l-inħawi ta' madwarha sal-Illirja .

Ix-xewqa tiegħi hi li nxandar l-Evanġelju fejn qatt ma ssemma Kristu, sabiex ma nkunx bnejt fuq sisien li jkun qiegħed ħaddieħor; kif inhu miktub:

"Biex dawk li qatt ma kellhom l-aħbar jaraw;

u dawk li qatt ma semgħu bih jifhmuh."

Pawlu jrid iżur Ruma

Għalhekk dejjem kien hemm xi jżommni li niġi għandkom.

Issa, billi f'dawn l-inħawi ma għandix post ieħor fejn immur u billi minn ħafna snin 'l hawn kelli x-xewqa li niġi sa għandkom, nittama li meta nkun fi triqti lejn Spanja , ngħaddi narakom, jiena u għaddej minn hemm; u nieħu mingħandkom li jkolli bżonn għall-vjaġġ, wara li nkun gawdejt il-kumpanija tagħkom għal xi ftit żmien.

Issa sa mmur Ġerusalemm biex naqdi lill-qaddisin ; għax in-nies tal-Maċedonja u l-Akaja għoġobhom jaqsmu ġidhom mal-fqar li hemm Ġerusalemm fost il-qaddisin.

Hekk għoġobhom, iżda dan hu dmirhom: jekk il-pagani għandhom mingħand il-Lhud il-ġid spiritwali, huma fid-dmir li jservuhom fil-ħwejjeġ materjali.

Meta nkun temmejt dan u nkun tajthom din il-ġabra, nitlaq lejn Spanja u ngħaddi għandkom.

Jiena naf li meta nasal għandkom, il-miġja tiegħi tkun mimlija bil-barka ta' Kristu.

Inħeġġiġkom, l-aħwa, permezz ta' Sidna Ġesù Kristu u permezz tal-imħabba tal-Ispirtu, tqabdu miegħi intom u itolbu lil Alla għalija biex jeħlisni minn dawk fil-Lhudija li ma jemmnux , u biex is-servizz tiegħi jkun milqugħ tajjeb mill-qaddisin f'Ġerusalemm.

Imbagħad, jekk Alla jrid, niġi għandkom ferħan u jkolli ftit tal-mistrieħ għandkom.

Alla tas-sliem ikun magħkom ilkoll.

Ammen.


Rakkomandazzjonijiet u tislijiet

Nirrikkmandalkom lil Febi oħtna, li qiegħda sservi lill-knisja ta' Kenkri ; ilqgħuha fil-Mulej, kif jixraq lill-qaddisin, u agħtuha kulma teħtieġ mingħandkom, għax hi stess kienet ta' għajnuna għal ħafna, u għalija wkoll.

Selluli għal Priska u Akwila, li ħadmu miegħi fi Kristu Ġesù, għax huma wkoll issugraw ħajjithom għalija biex isalvawni; u mhux jien biss għandi għax nirringrazzjahom iżda wkoll il-knejjes kollha tal-Ġentili; inselli wkoll għall-knisja li tiltaqa' f'darhom.

Sellu għal Epenetu, il-maħbub tiegħi, l-ewwel frott għal Kristu fl-Asja .

Sellu għal Marija, li tħabtet ħafna għalikom.

Sellu għal Androniku u Ġunja, qraba tiegħi u priġunieri miegħi, magħrufa fost l-appostli, u li emmnu fi Kristu qabli.

Sellu għal Amplijatu, il-maħbub tiegħi fil-Mulej.

Sellu għal Urbanu li ħadem magħna fi Kristu, u Staki l-maħbub tiegħi.

Sellu għal Apelli li ta x-xhieda tiegħu nnifsu għal Kristu.

Sellu għall-familja ta' Aristobulu.

Sellu għal Erodjon, il-qarib tiegħi.

Sellu wkoll għal dawk li huma fil-Mulej fid-dar ta' Narċissu.

Sellu għal Trifena u Trifosa li qegħdin jitħabtu fil-Mulej.

Sellu għal Persi l-maħbuba, li tħabtet ħafna fil-Mulej.

Sellu għal Rufu l-magħżul fil-Mulej, u għall-omm tiegħu u tiegħi.

Sellu għal Asinkretu, Felgon, Ermi, Patroba, Erma, u l-aħwa li għandhom magħhom.

Sellu għal Filologu u Ġulja, Nerija, u oħthom, u Olimpja, u l-qaddisin kollha li hemm magħkom.

Sellmu lil xulxin b'bewsa qaddisa.

Il-knejjes kollha ta' Kristu jsellmulkom.

Inħeġġiġkom, l-aħwa, biex toqogħdu attenti minn dawk li jġibu l-firda u t-tfixkil kontra t-tagħlim li intom tgħallimtu, u żommu 'l bogħod minnhom.

Dawn mhumiex jaqdu lil Kristu Sidna, iżda l-passjonijiet tagħhom; bil-kliem u t-tmellis iqarrqu bil-qlub ta' nies bla malizzja.

L-ubbidjenza tagħkom sar jaf biha kulħadd.

Jien nifirħilkom u rridkom tkunu għorrief fit-tajjeb imma sempliċi fil-ħażen.

Alla tas-sliem ma jdumx ma jisħaq taħt riġlejkom lil Satana.

Il-grazzja ta' Sidna Ġesù tkun magħkom.

Isellmulkom Timotju, sieħbi fix-xogħol, Luqa u Ġason, u Sosipater, qrabati.

Insellmilkom jiena Terzju , li ktibt din l-ittra, fil-Mulej.

Isellmilkom Gaju li laqa' mhux biss lili, imma l-knisja kollha.

Isellmilkom Erastu, l-amministratur tal-belt, u Kwartu ħuna.

Glorja lil Alla

Lil Alla li għandu l-qawwa

li jwettaqkom fl-Evanġelju li nħabbar jien,

jien u nxandar lil Ġesù Kristu,

skont ir-rivelazzjoni tal-misteru

li kien moħbi fis-skiet tal-eternità;

lil dan Alla li issa rrivelalna dan il-misteru,

u għarrfu lill-ġnus bil-Kitba tal-Profeti,

skont l-ordni tiegħu, Alla ta' dejjem,

biex iwassalhom għall-ubbidjenza tal-fidi ;

lil dan Alla, waħdu fl-għerf,

il-glorja għal dejjem ta' dejjem

b'Ġesù Kristu.

Ammen.


L-EWWEL ITTRA LILL-KORINTIN

Ħarsa ħafifa lejn l-ittra

Pawlu kiteb din l-ittra lill-insara ta' Korintu wara li sar jaf li kienu qamu xi firdiet fil-komunità.

Għalkemm hi msejħa 'l-ewwel ittra', minn kliemu stess nifhmu li kien diġà kiteb qabel ( , ) biex iwissihom ħalli jżommu 'l bogħod miż-żienja.

Jidher ukoll li l-Korintin infushom kienu kitbulu u f'din l-ittra qed iwieġeb għal xi mistoqsijiet li kienu għamlulu ( , ).

Korintu kienet il-belt kapitali tal-provinċja ta' Akaja li fiha kien isir ħafna kummerċ.

Dan ġab miegħu ħafna taħlit ta' nies u ta' kulturi li żied it-tentazzjonijiet għal atti immorali.

Kien hemm ħafna kuntatt ma' reliġjonijiet oħra u allura bdew jinfirxu xi ideat li ma kinux jaqblu mal-Evanġelju li għallem Pawlu.

L-Appostlu beda l-ħidma tiegħu f'post fejn kienu jiltaqgħu l-Lhud, imma kellu jiċċaqlaq minn hemm u jmur joqgħod għand wieħed pagan li kien sar nisrani.

Ħafna minn dawk li emmnu kienu fqar, imma kien hemm oħrajn li kienu sinjuri, saħansitra t-teżorier tal-belt.

Kif jgħid hu stess, Pawlu qatt ma ried ikun piż għal ħadd, ukoll jekk kellu d-dritt għal remunerazzjoni bħala predikatur.

Kien fil-fatt jaħdem it-tined biex jaqla' ħobżu.

L-akbar inkwiet ta' Pawlu kien kif l-insara ta' Korintu kienu jinqatgħu fi klikek u dan kien qed joħloq il-firda bejniethom.

L-imġiba tagħhom lejn xulxin xejn ma kienet tixraq lit-tagħlim li kienu rċevew.

Wieġeb ukoll il-mistoqsijiet tagħhom dwar kwistjonijiet ta' sess, żwieġ, l-ordni fil-knisja, problemi ta' kuxjenza, id-doni tal-Ispirtu s-Santu, u l-qawmien mill-mewt.

L-aktar silta popolari minn din l-ittra hi l-innu għall-glorja tal-imħabba li nsibu f'kapitlu .

L-imħabba hi aqwa mill-fidi u t-tama u hi permezz tal-imħabba li kull inkwiet jista' jinħall.

Jekk kull nisrani jgħix l-imħabba kif deskritta f'dan l-innu, ma jibqax biża' ta' nuqqas ta' ftehim.

L-imħabba taf tistabar u tħenn;

l-imħabba mhijiex għajjura, ma tintefaħx biha nfisha,

ma titkabbarx fuq l-oħrajn;

ma tagħmilx dak li mhux xieraq;

ma tfittixx dak li hu tagħha,

xejn ma tinkorla; ma żżommx f'qalbha għad-deni,

ma tifraħx bl-inġustizzja,

imma tifraħ bil-verità;

kollox tagħder, kollox temmen, kollox tittama, kollox tissaporti.

L-imħabba ma tintemm qatt ( , - ).

It-taqsim tal-ittra

Introduzzjoni ( , - )

Firdiet fil-Knisja ( , — , )

Moralità sesswali u l-ħajja tal-familja ( , — , )

Insara u pagani ( , — , )

Il-ħajja fil-Knisja u l-liturġija ( , — , )

Il-qawmien mill-mewt ta' Kristu u dak ta' min jemmen ( , - )

Il-ġabra għall-insara fil-Lhudija ( , - )

Aħbarijiet personali u konklużjoni ( , - )


Tislima

Pawlu, li Alla ried isejjaħlu biex ikun appostlu ta' Kristu Ġesù, u Sòsteni ħuna, lill-knisja ta' Alla li qiegħda f'Korintu ; lil dawk li tqaddsu fi Kristu Ġesù, imsejħa biex ikunu qaddisin flimkien ma' dawk kollha li f'kull pajjiż isejħu l-isem ta' Ġesù Kristu, is-Sid tagħhom u tagħna: grazzja u sliem mingħand Alla Missierna u l-Mulej Ġesù Kristu.

Jiena niżżi ħajr dejjem lil Alla tiegħi minħabba fikom għall-grazzja li Alla takom, lilkom fi Kristu Ġesù; fih intom stagħnejtu f'kollox, f'kull kelma, f'kull għerf daqs kemm ix-xhieda ta' Kristu kienet imwettqa fikom.

Għalhekk m'intom nieqsa minn ebda don, intom u tistennew id-dehra ta' Sidna Ġesù Kristu.

Huwa hu li jwettaqkom sal-aħħar biex tkunu bla ħtija fil-jum ta' Sidna Ġesù Kristu.

Alla jżomm kelmtu, minnu kontu msejħin biex tidħlu fix-xirka ta' Ibnu Sidna Ġesù Kristu .

Firdiet fil-Knisja

Nitlobkom, l-aħwa, f'isem Sidna Ġesù Kristu, biex tkunu taqblu fi kliemkom u ma jkunx hemm firdiet fostkom.

Kunu magħqudin kif imiss, ħsieb wieħed u fehma waħda.

L-aħwa, in-nies ta' Kloji qaluli fuqkom li fostkom hemm it-tilwim: irrid ngħid jien, li kull wieħed minnkom qiegħed jgħid, "Jiena ta' Pawlu," "U jiena ta' Apollo," "U jiena ta' Kefa ," "U jiena ta' Kristu."

Jaqaw Kristu mifrud?

Forsi Pawlu kien li ssallab għalikom jew f'isem Pawlu tgħammidtu?

Niżżi ħajr lil Alla li ma għammidt lil ħadd, ħlief lil Krispu u lil Gaju, sabiex ħadd ma jgħid li tgħammidtu f'ismi.

Għammidt ukoll lill-familja ta' Stefanas; mill-bqija ma nafx li għammidt lil ħaddieħor.

Kristu ma bagħatnix biex ngħammed iżda biex inxandar l-Evanġelju, mhux bi kliem l-għerf sabiex ma jiġix fix-xejn is-salib ta' Kristu.

Kristu l-għerf u l-qawwa ta' Alla

Il-predikazzjoni tas-salib hija bluha għal dawk li jintilfu; imma għal dawk li jsalvaw, għalina, hi l-qawwa ta' Alla.

Bħalma hu miktub:

"Neqred l-għerf tal-għorrief;

inwarrab id-dehen tad-dehnin."

Fejn hu l-għaref?

Fejn hu l-iskriba?

Fejn hu l-filosfu ta' din id-dinja?

Forsi Alla ma bellahx l-għerf tad-dinja?

U billi, fl-għerf ta' Alla, id-dinja b'għerfha ma għarfitx lil Alla, Alla għoġbu jsalva lil min jemmen bil-bluha tal-predikazzjoni.

Għax il-Lhud jitolbu s-sinjali , u l-Griegi jfittxu l-għerf, imma aħna nxandru 'l Kristu msallab, skandlu għal-Lhud u bluha għall-Griegi; iżda għal dawk li huma msejħin, sew Lhud sew Griegi, Kristu huwa l-qawwa ta' Alla u l-għerf ta' Alla.

Għax il-bluha ta' Alla hija għarfa iktar mill-bnedmin, u d-dgħufija ta' Alla hija aqwa mill-bnedmin.

Araw x'intom, l-aħwa li Alla sejħilkom; għax mhumiex ħafna fostkom li huma għorrief skont il-qjies tad-dinja, mhumiex ħafna s-setgħana, mhumiex ħafna n-nobbli.

Imma Alla għażel in-nies boloh għad-dinja biex iħawwad l-għorrief; għażel id-dgħajfa tad-dinja biex iħawwad il-qawwija; għażel il-mistmerra mid-dinja, u n-nies li ma huma xejn, biex iġib fix-xejn 'il dawk li huma xi ħaġa.

Hekk ebda bniedem ma jkun jista' jiftaħar quddiem Alla.

Minnu li intom tinsabu fi Kristu Ġesù li sar għalina l-għerf mingħand Alla, ġustizzja, qdusija u fidwa, biex bħalma hu miktub, "min jiftaħar, ħa jiftaħar fil-Mulej."


Nippridkaw lil Kristu msallab

Meta jiena wasalt għandkom, l-aħwa, ma ġejtx inħabbrilkom il-Misteru ta' Alla bi kliem kbir jew għaref .

Ma ppretendejtx li kont naf xi ħaġa fostkom, ħlief lil Ġesù Kristu, u 'l dan imsallab.

U jiena ġejt għandkom dgħajjef, imbażża' u mriegħed; il-kelma u l-predikazzjoni tiegħi ma kinux imlibbsa bil-kliem qawwi tal-għerf, imma bil-wiri tal-Ispirtu u l-qawwa, sabiex il-fidi tagħkom tinbena mhux fuq l-għerf tal-bniedem, imma fuq il-qawwa ta' Alla.

L-Ispirtu ta' Alla

Aħna ngħallmu l-għerf fost dawk li huma perfetti, imma mhux l-għerf ta' din id-dinja, anqas l-għerf tal-prinċpijiet ta' din id-dinja, li se jintemmu fix-xejn.

Ngħallmu l-għerf ta' Alla moħbi f'misteru, li Alla fassal qabel iż-żmien għall-glorja tagħna.

Ebda wieħed mill-mexxejja ta' din id-dinja ma għarfu; kieku għarfuh, qatt ma kienu se jsallbu l-Mulej tal-glorja.

Imma, bħalma hu miktub, aħna nħabbru "dak li għajn qatt ma rat u widna qatt ma semgħet," u dak li qatt ma tnissel f'qalb il-bniedem, dak li Alla lesta għal dawk li jħobbuh.

Alla rrivelahulna permezz tal-Ispirtu; għax l-Ispirtu jgħarbel kollox, sa fil-qiegħ ta' Alla.

Min qatt għaraf dak li hemm moħbi fil-bniedem jekk mhux l-ispirtu tal-bniedem li hemm fih?

Hekk ukoll ħadd ma jagħraf dak li hemm f'Alla ħlief l-Ispirtu ta' Alla.

Aħna ma ħadniex l-ispirtu ta' din id-dinja, imma l-Ispirtu ta' Alla, biex nagħrfu d-doni li Alla għoġbu jagħtina.

Dawn il-ħwejjeġ ħabbarnihomlkom bi kliem li ma tgħallimniehx mill-għerf tal-bnedmin, imma mill-Ispirtu, u fissirna ħwejjeġ spiritwali lil nies spiritwali .

Il-bniedem naturali ma jilqax il-ħwejjeġ tal-Ispirtu ta' Alla; għalih huma kollha bluha, ma jistax jifhimhom, għaliex ħadd ma jista' jgħarbilhom jekk mhux bl-Ispirtu.

Il-bniedem spiritwali jgħarbel kollox, u lilu ma jgħarblu ħadd.

Min hu dak li jista' jifhem il-ħsieb tal-Mulej

biex ikun jista' jgħallmu?

Imma aħna, aħna għandna fina l-ħsieb ta' Kristu.


Ħaddiema lkoll għal Alla

Jien ukoll, l-aħwa, ma stajtx inkellimkom bħala nies spiritwali, iżda bħala nies tad-demm u l-laħam , bħal trabi fi Kristu.

Ħalib sqejtkom, mhux ikel, għax ma kontux tifilħu għalih, u lanqas issa ma tistgħu għalih, għaliex għadkom tgħixu skont il-ġisem, la darba fostkom għad hemm l-għira u l-ġlied.

Ma għadkomx forsi tgħixu skont il-ġisem, u ma għadkomx timxu ta' bnedmin meta hemm fostkom min jgħid: 'Jien ta' Pawlu,' u ieħor: 'Jien ta' Apollo'?

M'intomx taħsbuha ta' bnedmin?

U min hu Apollo?

Min hu Pawlu?

Huma l-ministri li permezz tagħhom intom emmintu u kull wieħed minnhom skont ma tah il-Mulej.

Jiena ħawwilt, Apollo saqqa, imma Alla hu li kabbar.

Għalhekk, la min ħawwel ma hu xejn, u la min saqqa; imma Alla, li kabbar.

Xorta waħda huma dak li ħawwel u dak li saqqa; kull wieħed jieħu l-ħlas li ħaqqu skont ma ħadem.

Aħna ħaddiema ma' Alla; u intom l-għalqa ta' Alla, intom il-bini ta' Alla.

Skont il-grazzja li tani Alla, bħala bennej għaqli, jiena qegħedt il-pedament.

Ħaddieħor jibni fuqu; imma jqis kull wieħed kif jibni fuqu.

Pedament ieħor ħadd ma jista' jqiegħed ħlief dak li ġa tqiegħed; u dan hu Ġesù Kristu.

Jibni x'jibni dak li jkun fuq dan il-pedament - deheb, fidda, ħaġar prezzjuż, injam, ħuxlief, tiben - ix-xogħol ta' kulħadd għad jidher; il-Jum għad jurih u n-nar għad jikxfu u jipprova x'jiswa x-xogħol ta' kull wieħed.

Jekk il-bini li wieħed ikun bena jżomm sħiħ, min jagħmlu jieħu ħlasu; jekk il-bini jinħaraq, ħlasu jitilfu; iżda huwa jsalva, imma jkun għadda minn ġon-nar.

Ma tafux li intom tempju ta' Alla, u li l-Ispirtu ta' Alla jgħammar fikom?

Jekk xi ħadd jeqred it-tempju ta' Alla, Alla jeqred lilu.

Għax qaddis hu t-tempju ta' Alla, li huwa intom.

Ħadd ma għandu jitqarraq!

Jekk xi ħadd fostkom jaħseb li hu għaref f'din id-dinja, ħa jiblieh, biex isir għaref.

Għax l-għerf ta' din id-dinja hu bluha quddiem Alla.

Għax hemm miktub:

"Hu li jaqbad l-għorrief fil-ħażen tagħhom";

u terġa':

"Il-Mulej jaf li fiergħa huma l-ħsibijiet tal-għorrief".

Għalhekk ħadd ma għandu jiftaħar bil-bnedmin; għax kollox hu tagħkom, sew jekk Pawlu, sew jekk Apollo, sew jekk Kefa, sew jekk id-dinja, sew jekk il-ħajja, sew jekk il-mewt sew jekk iż-żmien ta' issa, sew jekk li ġej; kollox hu tagħkom, u intom ta' Kristu, u Kristu ta' Alla.


Il-ministeru tal-Appostli

In-nies għandhom iħarsu lejna bħala ministri ta' Kristu u amministraturi tal-misteri ta' Alla.

Issa barra minn dan, l-amministraturi wieħed jistenniehom li jkunu fidili.

Iżda ngħid għalija, ftit li xejn jimpurtani li nkun iġġudikat minnkom jew minn xi tribunal tal-bnedmin; anqas jiena stess ma niġġudika lili nnifsi.

Tassew li jiena stess ma nħoss xejn fuq il-kuxjenza tiegħi; iżda mhux b'daqshekk jien iġġustifikat; hu l-Mulej li jiġġudikani.

Għalhekk tiġġudikawx qabel il-waqt sa ma jiġi l-Mulej: hu għad joħroġ għad-dawl dak li hu moħbi fid-dlam, u jikxef il-fehmiet mistura tal-qlub.

U mbagħad kull wieħed jieħu mingħand Alla t-tifħir li jkun jistħoqqlu.

Dan kollu, l-aħwa, għidtu għalija u għal Apollo minħabba fikom, biex minna intom titgħallmu x'jiġifieri: "Mhux iktar milli hemm miktub", ħalli ħadd minnkom ma jintefaħ b'wieħed kontra l-ieħor.

Int, min hu li għażlek?

X'għandek li ma ngħatalikx?

U jekk ingħatalek, l-għala tiftaħar bħallikieku ma ngħatalek xejn?

Intom ġa mxebbgħin!

Intom ġa stagħnejtu!

Issaltnu mingħajrna!

Jalla ssaltnu ħa nsaltnu aħna wkoll magħkom.

Jien naħseb li lilna l-appostli Alla xeħitna għall-aħħar wara kulħadd bħallikieku telaqna għall-mewt; għax sirna spettaklu għad-dinja, għall-anġli u għall-bnedmin.

Aħna boloh minħabba fi Kristu, intom għaqlin fi Kristu; aħna dgħajfa, u intom qawwija; intom nies tal-ġieħ, aħna bla ġieħ.

Sa issa stess aħna bil-ġuħ u bil-għatx, bilkemm imlibbsa; imsawta u bla dar; ninkeddu u naħdmu b'idejna stess.

Iżebilħuna, u nbierku; jaħqruna, u nistabru; jgħidu fuqna, u nwieġbu bil-ħlewwa.

Sirna qisna l-knis tad-dinja, ir-rimi ta' kulħadd sal-lum.

M'iniex nikteb dan biex inħammrilkom wiċċkom, imma biex inwiddibkom, bħal uliedi għeżież.

Għax jekk għandkom bl-eluf għalliema fi Kristu , ma għandkomx ħafna missirijiet; għax jiena hu li, bl-Evanġelju, nissiltkom fi Kristu Ġesù.

Bil-qawwa kollha nitlobkom: ixbhu lili.

Għalhekk bgħattilkom lil Timotju, ibni l-għażiż u fidil fil-Mulej; huwa jfakkarkom fl-imġiba tiegħi fi Kristu Ġesù kif ngħallem f'kull Knisja kullimkien.

Xi wħud tkabbru, bħallikieku m'iniex ġej għandkom.

Imma ma ndumx ma niġi, jekk il-Mulej irid, u nkun naf mhux it-tpaċpiċ tagħhom, iżda x'qawwa għandhom dawn l-imkabbrin .

Għax is-Saltna ta' Alla mhijiex fit-tpaċpiċ, imma fil-qawwa .

Xi tridu?

Niġi għandkom bil-bastun, jew bl-imħabba u bl-ispirtu tal-ħlewwa?


Kundanna taż-żina

Kulħadd sama' li hemm iż-żina fostkom, u żina li anqas issibha fost il-pagani; jiġifieri li wieħed ikollu l-mara ta' missieru !

U intom titkabbru!

U mhux aħjar li bkejtu, biex dak li għamel dan il-ħażen jitwarrab minn fostkom?

Jiena, ngħid għalija, imbiegħed mill-ġisem imma magħkom bl-ispirtu, ġa għamilt ħaqq minn min għamel dan, bħallikieku kont fostkom, fl-isem ta' Sidna Ġesù.

Meta tiltaqgħu fil-ġemgħa, intom u l-ispirtu tiegħi bil-qawwa ta' Sidna Ġesù itilqu lil dan il-bniedem f'idejn ix-Xitan għall-qerda ta' ġismu, biex ruħu tkun salva f'Jum il-Mulej.

Xejn ma hu sabiħ il-ftaħir tagħkom!

Ma tafux li ftit ħmira ttalla' l-għaġna kollha?

Tnaddfu mill-ħmira l-qadima ħalli tkunu għaġna ġdida, kif intom bla ħmira.

Il-Ħaruf tal-Għid tagħna, li hu Kristu, hu maqtul.

Nagħmlu festa, mhux bil-ħmira l-qadima, anqas bil-ħmira tal-qerq u tal-ħażen, imma bil-ħobż bla ħmira tas-safa u tas-sewwa .

Ktibtilkom fl-ittra li ma tagħmluhiex maż-żienja; mhux li ma jkollkom xejn x'taqsmu maż-żienja ta' din id-dinja, mar-rgħiba, jew ħallelin, jew idolatri; għax inkella jkollkom toħorġu mid-dinja.

Imma bħalissa qiegħed niktbilkom biex ma tagħmluhiex ma' min jissejjaħ ħukom u jkun hu żieni, rgħib, idolatra jew insolenti, sikran jew ħalliel: ma' dan lanqas biss tieklu ma għandkom.

Jaqaw jien għandi nagħmel ħaqq mill-barranin?

Mhux minn dawk ta' ġewwa tagħmlu intom il-ħaqq?

Il-barranin jagħmel ħaqq minnhom Alla.

Neħħu l-bniedem il-ħażin minn ġo nofskom.


Quddiem il-qrati pagani

Hemm xi ħadd fostkom li, meta jkollu xi jgħid ma' ħaddieħor, għandu l-ħila jfittex il-ġustizzja għand il-pagani u mhux għand il-qaddisin?

Jaqaw ma tafux li l-qaddisin għad jagħmlu ħaqq mid-dinja?

U jekk id-dinja għad irid isirilha ħaqq minnkom, ma jixirqilkomx intom tagħmlu ħaqq minn ħwejjeġ ta' xejn?

Ma tafux li aħna għad nagħmlu ħaqq mill-anġli?

Kemm iktar, mela, mill-ħwejjeġ ta' din il-ħajja!

Mela, meta intom ikollkom xi tgħidu bejnietkom fuq ħwejjeġ ta' din il-ħajja, tqegħdux imħallfin lil dawk li huma mistmerra mill-Knisja!

Dan qiegħed ngħidu għall-mistħija tagħkom; jaqaw ma għandkomx fostkom xi ħadd għaref li jista' jagħmel ħaqq bejn l-aħwa?

Imma l-aħwa jħarrku 'l xulxin, u dan quddiem il-pagani!

U mhux ġa nuqqas għalikom li jkollkom kawżi bejnietkom?

L-għala ma ssofrux l-inġustizzja?

L-għala ma tagħżlux li tħallu min iqarraq bikom?

Mhux dan biss, imma l-inġustizzja tagħmluha intom stess, u tqarrqu bl-oħrajn, u dan lil ħutkom!

Ma tafux li l-inġusti ma jirtuhiex is-saltna ta' Alla?

La titqarrqux!

La żienja, la idolatri, la adulteri, la effeminati, la omosesswali, la ħallelin, la rgħiba, la skaren, la qassiesa fuq in-nies, la ħattafa, ma jirtu s-saltna ta' Alla!

U minn dawn kienu xi wħud minnkom.

Imma issa tnaddaftu, tqaddistu u ġejtu ġġustifikati fl-isem ta' Sidna Ġesù Kristu u fl-Ispirtu ta' Alla tagħna.

Sebbħu lil Alla b'ġisimkom

"Kollox jiswa għalija," iżda mhux kollox jaqbel.

"Kollox jiswa għalija," iżda ma nħalli 'l xejn jaħkimni.

"L-ikel għall-istonku, u l-istonku għall-ikel."

Imma Alla jeqred sew lil wieħed sew lil ieħor.

Il-ġisem mhuwiex għaż-żina iżda għall-Mulej, u l-Mulej huwa għall-ġisem.

U Alla qajjem il-Mulej u jqajjem lilna wkoll bil-qawwa tiegħu.

Ma tafux li l-iġsma tagħkom huma membri ta' Kristu?

Jaqaw għandi nagħmel mill-membri ta' Kristu membri ta' mara żienja?

Ma jkun qatt!

Ma tafux li min jingħaqad ma' mara żienja jsir ġisem wieħed magħha?

Isiru, kif tgħid l-Iskrittura, it-tnejn ġisem wieħed.

Min jingħaqad mal-Mulej hu ruħ waħda miegħu.

Aħarbu ż-żina!

Kull dnub li wieħed jagħmel hu 'l barra minn ġismu, iżda min jagħmel iż-żina jkun qiegħed jidneb kontra ġismu stess.

Jew ma tafux li ġisimkom hu tempju tal-Ispirtu s-Santu , li jinsab jgħammar fikom, li għandkom minn Alla?

Ma tafux li intom m'intomx tagħkom infuskom?

Bil-għoli kontu mixtrija!

Mela agħtu ġieħ lil Alla permezz ta' ġisimkom.


Il-ħajja tal-miżżewwġin

Issa ngħidu xi ħaġa fuq li ktibtuli : tajjeb li raġel ma jmissx mara; imma minħabba ż-żina kull wieħed għandu jkollu martu u kull mara jkollha żewġha.

Ir-raġel għandu jagħti lil martu li jmissha; hekk ukoll il-mara lil żewġha.

Il-mara ma għandhiex dritt fuq ġisimha, iżda żewġha fuqha; hekk ukoll ir-raġel ma għandux dritt fuq ġismu, iżda martu fuqu.

Iċċaħħdux lil xulxin minn xulxin, jekk ma tkunux ftehemtu minn qabel għal xi żmien, biex tagħtu ruħkom għat-talb u mbagħad terġgħu bħalma kontu qabel sabiex ma jittantakomx ix-Xitan jekk ma tkunux tifilħu żżommu.

Dan qiegħed ngħidu bħala konċessjoni, u mhux b'ordni.

Irrid li kulħadd ikun bħali; iżda kull wieħed għandu d-don tiegħu mingħand Alla: min ħaġa u min oħra.

Lil dawk li mhumiex miżżewġa jew huma romol, ngħidilhom li jkun tajjeb għalihom li jibqgħu bħali.

Jekk imbagħad ma jifilħux jaħkmu lilhom infushom, ħalli jiżżewġu; aħjar wieħed jiżżewweġ milli jinħaraq bil-passjoni.

Lil dawk li huma miżżewġin nordnalhom, mhux jien, iżda l-Mulej, li l-mara ma għandhiex tħalli lil żewġha - jekk tiġi li tħallih, għandha tibqa' bla tiżżewweġ jew terġa' tagħmel paċi ma' żewġha - u r-raġel ma għandux jitlaq lil martu.

Lill-oħrajn ngħidilhom jien, mhux il-Mulej: jekk wieħed mill-aħwa għandu martu ma temminx, u hi jogħġobha tgħammar miegħu, ma għandux jitlaqha.

U l-mara, jekk għandha żewġha ma jemminx, u dan jogħġbu jgħammar magħha, ma għandhiex titilqu.

Ir-raġel li ma jemminx jitqaddes permezz ta' martu, u l-mara li ma temminx titqaddes b'ħuha.

Inkella wliedkom ikunu mniġġsa, iżda issa huma qaddisin.

Jekk imbagħad min mit-tnejn ma jemminx, ħa jitlaq; l-aħwa nsara, irġiel jew nisa, f'dan il-każ mhumiex marbuta.

Għax Alla sejħilkom biex tgħixu fis-sliem.

Tafx int, mara, jekk issalvax lil żewġek, jew int, raġel, jekk issalvax lil martek?

Il-ħajja li l-Mulej għażlilna

Mill-bqija, kull wieħed jibqa' fl-istat li l-Mulej kien tah meta sejjaħlu Alla.

Hekk qiegħed nordna fil-knejjes kollha.

Kellu xi ħadd iċ-ċirkonċiżjoni meta kien imsejjaħ?

Ma għandux ineħħi l-marki tagħha; xi ħadd kien bla ċirkonċiżjoni?

Ma jfittixx li jagħmilha.

Iċ-ċirkonċiżjoni ma hi xejn; biha u mingħajrha xorta waħda; li jgħodd hu l-ħarsien tal-kmandamenti ta' Alla.

Ħalli kulħadd jibqa' fl-istat li kien meta kien imsejjaħ.

Kont ilsir meta kont imsejjaħ, tħabbilx rasek; eħles jekk tista', imma fittex l-aħjar.

Dak li kien ilsir meta sejjaħlu l-Mulej, issa hu bniedem ħieles fil-Mulej.

Hekk ukoll, jekk wieħed kien imsejjaħ meta kien ħieles, issa hu lsir ta' Kristu.

Intom mixtrija bi prezz għoli; tkunux issa lsiera tal-bnedmin.

L-aħwa, ħalli jibqa' kulħadd quddiem Alla kif kien meta kien imsejjaħ.

Ix-xebbiet u r-romol

Dwar dawk li mhumiex miżżewġin , ma għandi ebda preċett mill-Mulej, iżda nagħtikom parir bħala wieħed li, għall-ħniena tal-Mulej, hu bniedem ta' fiduċja.

Jidhirli, mela, li, minħabba t-taħbit tal-lum, ikun sewwa għal dak li jkun jekk jibqa' kif inhu.

Inti marbut ma' mara?

Tfittixx li tinħall.

Maħlul minn mara?

Tfittixx mara.

Imma wkoll jekk tiżżewweġ, ma tidnibx; anqas jekk xebba tiżżewweġ, ma tidneb.

Nies bħal dawn ikollhom it-taħbit tal-ħajja, u jiena rrid kieku neħliskom minnu.

Dan ngħidilkom, l-aħwa: iż-żmien qsar.

Ħa jkunu, mela, dawk li għandhom mara, bħallikieku ma għandhomx; dawk li jibku, bħallikieku ma jibkux; dawk li jifirħu, bħallikieku ma jifirħux; dawk li jixtru, bħallikieku ma għandhom xejn; dawk li jgawdu d-dinja, bħallikieku ma jgawduhiex; għax is-sura ta' din id-dinja għad tgħaddi!

Iva, jiena rridkom bla ħsibijiet.

Ir-raġel mhux miżżewweġ, ħsiebu fil-ħwejjeġ tal-Mulej, jiġifieri, kif jogħġob lill-Mulej.

Min hu miżżewweġ, ħsiebu fil-ħwejjeġ tad-dinja, jiġifieri, kif jogħġob lil martu, u hu mifrud fih innifsu.

Hekk ukoll il-mara mhix miżżewġa u x-xebba ħsiebhom fil-ħwejjeġ tal-Mulej, jiġifieri, biex ikunu qaddisa f'ġisimhom u f'ruħhom.

Iżda l-mara miżżewġa ħsiebha fil-ħwejjeġ tad-dinja, jiġifieri, kif togħġob lil żewġha.

Dan qiegħed ngħidhulkom għall-ġid tagħkom, mhux biex inxekkilkom, iżda għall-ġid tagħkom u biex tgħixu marbutin mal-Mulej bla tixrid ta' moħħ.

Imma jekk xi ħadd iħoss li mhuwiex miexi sewwa max-xebba li għandu miegħu minħabba l-passjoni qawwija tiegħu, u jħoss il-bżonn li jsir hekk, jagħmel li jogħġbu u ma jagħmel xejn ħażin: ħa jiżżewġu.

Imma min, jekk ikun sħiħ fil-fehma tiegħu u ma jkunx magħfus mill-bżonn u għandu l-ħila jimxi skont ir-rieda tiegħu u jkun qatagħha li jżomm ix-xebba miegħu, jagħmel ħaġa tajba.

Hekk min jiżżewweġ ix-xebba li għandu miegħu jagħmel tajjeb; min ma jiżżewwiġhiex jagħmel aħjar.

Il-mara tibqa' marbuta ma' żewġha sakemm jibqa' ħaj.

Iżda jekk żewġha jmut tkun ħielsa u tkun tista' terġa' tiżżewweġ lil min trid, basta fil-Mulej.

Skont il-fehma tiegħi tkun iktar hienja jekk tibqa' kif tkun; u jien naħseb li jien ukoll għandi l-Ispirtu ta' Alla.


L-offerti lill-idoli

Issa dwar il-laħam offert lill-idoli : nafu li lkoll għandna l-għerf; imma l-għerf jonfoħna; l-imħabba tibnina.

Jekk xi ħadd jidhirlu li jaf xi ħaġa, għadu ma fehemx kif għandu jkun jaf.

Jekk xi ħadd iħobb lil Alla, lil dan Alla jagħrfu.

Mela dwar l-ikel tal-laħam offert lill-idoli: naf li l-idolu mhu xejn fid-dinja; ħadd mhu alla ħlief wieħed.

Imqar jekk hemm l-hekk imsejħa allat sew fis-sema sew fl-art, - u tassew hemm ħafna allat u ħafna sidien - għalina Alla wieħed hemm: il-Missier li minnu ġej kollox u aħna bih neżistu, u wieħed Mulej: Ġesù Kristu, li permezz tiegħu sar kollox u aħna għalih neżistu.

Iżda mhux kulħadd għandu l-għerf.

Xi wħud, billi kienu mdorrija bl-idoli , jieklu l-laħam bħallikieku kien offert lill-idoli; u billi tkun dgħajfa, il-kuxjenza tagħhom tittabba'.

L-ikel ma jressaqniex lejn Alla.

La sa nnaqqsu jekk nieklu, u lanqas sa nżidu jekk ma niklux.

Qisu li l-libertà tagħkom ma tkunx ta' tfixkil għad-dgħajfa.

Jekk xi ħadd jara lilek, li int għaref, fuq il-mejda fit-tempju tal-idolu, ma jidhirlekx li fil-kuxjenza tiegħu dgħajfa jitħajjar jiekol l-ikel offert lill-idoli?

Mela bl-għerf tiegħek jiġġarraf id-dgħajjef, ħuk, li għalih miet Kristu.

Meta intom tidinbu b'dan il-mod kontra ħutkom u tfieru l-kuxjenza dgħajfa tagħhom, kontra Kristu tkunu tidinbu.

Mela jekk l-ikel jiskandalizza lil ħija, ma niekol qatt iżjed laħam biex ma niskandalizzax lil ħija.


Id-dritt tal-appostlu għall-għajxien

Jaqaw m'iniex ħieles jien?

M'iniex appostlu?

Ma rajtx lil Sidna Ġesù?

M'intomx intom l-opra tiegħi fil-Mulej?

Ukoll jekk stess għal ħaddieħor jien m'iniex appostlu, għalikom jien.

Għax is-siġill tal-appostolat tiegħi huwa intom stess fil-Mulej.

Quddiem dawk li jakkużawni, id-difiża tiegħi hi din: ma għandniex il-jedd li nieklu u nixorbu ?

Ma għandniex id-dritt li jkollna mara nisranija magħna ? bħall-appostli l-oħra u l-aħwa tal-Mulej u Kefa?

Jaqaw jien u Barnaba biss ma għandniex id-dritt li ma naħdmux?

Min qatt imur suldat u jħallas l-ispejjeż hu?

Min iħawwel dielja u ma jikolx il-frott minnha hu?

Min jirgħa l-merħla u ma jixrobx il-ħalib tagħha hu?

M'iniex ngħid dan bl-awtorità ta' bniedem.

Mhux il-liġi stess tgħidu dan?

Fil-Liġi ta' Mosè hemm miktub: "Tagħmilx is-sarima f'ħalq il-gendus li jkun jidres."

Jaqaw Alla ħsiebu fil-gniedes?

Mhux għalina biss qiegħed jgħid?

Minħabba fina żgur inkiteb dan, biex min jaħrat, jaħrat bit-tama; u min jidres, jidres bit-tama li jkollu sehmu.

Jekk aħna żrajna fostkom il-ħwejjeġ spiritwali, ħaġa kbira jekk naħsdu minn għandkom il-ħwejjeġ materjali?

Jekk l-oħrajn għandhom id-dritt li jaqsmu ħwejjiġkom magħkom, mhux aktar minnhom aħna?

Iżda aħna ma nqdejniex b'dan id-dritt; iżda sofrejna kollox biex ma nfixklux l-Evanġelju ta' Kristu.

Ma tafux li min iservi fit-tempju jiekol mit-tempju, u dawk li jservu l-artal jaqsmu mal-artal?

Hekk ukoll il-Mulej ordna li dawk li jxandru l-Evanġelju jgħixu mill-Evanġelju.

Jien iżda ma nqdejt bl-ebda wieħed minn dawn id-drittijiet.

Ma ktibtx dan biex ninqeda bihom issa.

Aħjar għalija li mmut milli … Ħadd ma hu sa jġibli fix-xejn il-ftaħir tiegħi.

Jekk jiena nxandar l-Evanġelju ma għandix biex niftaħar; jien obbligat nagħmlu dan.

Ħażin għalija jekk ma nxandarx l-Evanġelju.

Jekk dan nagħmlu minn rajja, ikolli dritt għall-ħlas; imma jekk nagħmlu għax obbligat, dan ifisser li qiegħed nagħmel ix-xogħol li Alla fdali f'idejja.

X'inhu mela l-ħlas tiegħi?

Li meta nxandar l-Evanġelju, inxandru b'xejn, bla ma nfittex id-dritt li jagħtini l-Evanġelju stess.

Għax għad li ma jiena marbut ma' ħadd, jien għamilt lili nnifsi lsir ta' kulħadd biex nirbaħ lil ħafna.

Mal-Lhud, sirt Lhudi, biex nirbaħ il-Lhud; ma' dawk li huma taħt il-Liġi, qgħadt taħt il-Liġi - jien li m'iniex taħt il-Liġi - biex nirbaħ lil dawk li huma taħt il-Liġi.

Bla Liġi ma' dawk li huma mingħajrha - mhux għax jien bla liġi ta' Alla, għax Kristu hu l-liġi tiegħi - biex nirbaħ lil dawk li huma barra l-Liġi.

Sirt dgħajjef mad-dgħajfin, biex nirbaħ id-dgħajfin.

Sirt kollox ma' kulħadd, biex insalva lil kulħadd.

Nagħmel dan kollu minħabba l-Evanġelju biex ikolli sehem minnu.

Ma tafux li l-ġerrejja fl-istadju kollha jiġru, imma l-premju wieħed jirbħu?

Iġru, mela, ħalli tirbħuh.

Kull atleta jiċċaħħad minn kollox, u dawn biex jirbħu kuruna midbiela, imma aħna, waħda li ma tidbielx.

Jien issa hekk niġri, mhux qisni bl-addoċċ; ma nissarax bħallikieku qiegħed nagħti fil-vojt.

Iżda ngħakkes bl-aħrax lil ġismi u njassru, biex ma jiġrilix li, wara li nkun ippridkajt lil ħaddieħor, jiena stess insib ruħi kkundannat.


L-idolatrija

Għax ma rridkomx ma tkunux tafu, l-aħwa: missirijietna lkoll kienu taħt is-sħaba, ilkoll qasmu l-baħar, ilkoll kienu mgħammda f'Mosè fis-sħaba u fil-baħar, ilkoll kielu mill-istess ikel spiritwali - xorbu tassew mill-blata spiritwali li kienet timxi magħhom, u din il-blata kienet Kristu - madankollu l-biċċa l-kbira minnhom lil Alla ma għoġbuhx għax ilkoll waqgħu mejta fid-deżert.

Dan ġara b'eżempju għalina, biex ma nixxennqux għal ħwejjeġ ħżiena, bħalma xxennqu huma.

Tmorrux wara l-allat foloz, kif għamlu xi wħud minnhom, bħalma hemm miktub: "Il-poplu qagħad bilqiegħda jiekol u jixrob, u qamu jixxalaw."

Anqas ma għandna niżnu, kif xi wħud minnhom żnew, u f'jum wieħed mietu tlieta u għoxrin elf ruħ.

Anqas ma għandna nġarrbu l-Mulej, kif xi wħud minnhom ġarrbuh, u qerduhom is-sriep.

Anqas ma għandkom tgergru, kif għamlu xi wħud minnhom, u qeridhom il-Qerried.

Dan kollu ġralhom b'eżempju, u nkiteb bi twiddiba għalina li fuqna wasal tmiem iż-żminijiet .

Min jidhirlu li hu wieqaf, joqgħod attent li ma jaqax.

S'issa ebda tiġrib ma laħaqkom li bniedem ma jiflaħx għalih; Alla hu fidil u ma jħallikomx tiġġarrbu aktar milli tifilħu; jaħseb li mat-tiġrib jagħtikom il-qawwa u l-għajnuna biex tkunu tifilħu għalih.

L-Ewkaristija

Għeżież tiegħi, aħarbu l-allat foloz.

Lil nies għaqlin qiegħed inkellem; għarblu intom kulma ngħid.

Il-kalċi mbierek li fuqu ngħidu l-barka mhuwiex għaqda mad-demm ta' Kristu?

U l-ħobż li naqsmu mhuwiex għaqda mal-ġisem ta' Kristu?

Għax la l-ħobża hi waħda, aħna, li aħna ħafna, aħna ġisem wieħed; ilkoll kemm aħna nieħdu sehem minn ħobża waħda.

Ħarsu lejn Iżrael skont il-ġisem.

Dawk li jieklu l-vittmi mhumiex f'għaqda mal-artal ?

X'irrid ngħid?

Li l-ikel mogħti lill-allat foloz jiswa xi ħaġa?

Jew li l-idoli huma xi ħaġa?

Ngħid li s-sagrifiċċji li joffru l-pagani, lid-demonji joffruhom u mhux lil Alla; u jien ma rridx li intom tidħlu f'għaqda mad-demonji.

Ma tistgħux tixorbu x-xorb tal-Mulej u x-xorb tad-demonji; ma tistgħux taqsmu fil-Mejda tal-Mulej u fil-mejda tad-demonji.

Jew se nqajmu l-għira tal-Mulej?

Jaqaw aħna aqwa minnu?

Kollox għall-glorja ta' Alla

Kollox hu sewwa, iżda mhux kollox jaqbel; kollox jiswa, iżda mhux kollox jedifika.

Ħadd ma għandu jqis qjiesu biss, iżda qjies ħaddieħor.

Kollox tistgħu tixtru u tieklu mis-suq tal-laħam, bla ma tqisu xejn fil-kuxjenza tagħkom:

"l-art b'kulma hemm fiha hi tal-Mulej."

Jekk xi ħadd li ma jemminx jistedinkom, jekk tridu, morru; kulu kulma jkun lestielkom bla ma tqisu xejn fil-kuxjenza tagħkom.

Jekk xi ħadd jgħidilkom: 'Dan kien offert lill-idoli,' allura tiklux minn dak l-ikel, minħabba dak li wissiek u minħabba l-kuxjenza; irrid ngħid, mhux il-kuxjenza tiegħek, imma ta' dak l-ieħor.

Għaliex il-libertà tiegħi għandha tkun imxekkla mill-kuxjenza ta' ħaddieħor?

Jekk jien niekol b'radd il-ħajr, għaliex għandi nkun mgħajjar b'dak li jien irrodd ħajr?

Sew jekk tieklu, sew jekk tixorbu, tagħmlu x'tagħmlu, agħmlu kollox għall-glorja ta' Alla.

Tkunux ta' tfixkil, la għal-Lhud, la għall-Griegi, u lanqas għall-Knisja ta' Alla.

Hekk jiena nogħġob lil kulħadd f'kollox, bla ma nfittex l-interessi tiegħi, imma tal-ħafna biex isalvaw.


Ixbhu lili bħalma jien nixbah lil Kristu.

In-nisa fil-laqgħat tal-Knisja

Infaħħarkom għax tiftakru dejjem fija u żżommu t-tradizzjonijiet li jien għaddejtilkom.

Irridkom tkunu tafu li r-ras ta' kull raġel huwa Kristu, u ras il-mara huwa r-raġel, u ras Kristu hu Alla.

Kull raġel li jitlob jew jipprofetizza b'rasu mgħottija jagħmel għajb lil rasu.

Kull mara li titlob jew tipprofetizza b'rasha mikxufa tagħmel għajb lil rasha; l-istess bħallikieku kellha xagħarha maqtugħ .

Jekk il-mara ma tgħattix rasha, ħalliha taqta' xagħarha.

Jekk hu għajb għall-mara li taqta' jew tqaxxar xagħarha, ħalliha tgħatti rasha.

Raġel ma jixraqlux jgħatti rasu, għax hu xbieha u glorja ta' Alla; il-mara hi l-glorja tar-raġel.

Mhux ir-raġel ġej mill-mara, imma l-mara ġejja mir-raġel.

U mhux ir-raġel li kien maħluq għall-mara, imma l-mara li kienet maħluqa għar-raġel.

Għalhekk il-mara għandha tinsatar biex turi li hemm is-setgħa ta' żewġha fuqha minħabba l-anġli.

Imma la l-mara ma hi mingħajr ir-raġel u lanqas ir-raġel mingħajr il-mara fil-Mulej.

Kif il-mara saret mir-raġel, hekk ir-raġel sar permezz tal-mara.

Kollox imbagħad minn Alla.

Iġġudikaw intom!

Jixraq li mara titlob xuxa lil Alla?

Jaqaw ma tgħallimniex in-natura stess li x-xagħar twil hu għajb għar-raġel, imma għall-mara x-xagħar twil hu ġmielha?

Ix-xagħar twil ngħata lilha bħala velu.

Jekk xi ħadd irid jitlewwem fuq dan, ngħidulu: aħna ma aħniex imdorrijin hekk u lanqas il-knejjes ta' Alla.

Abbużi fil-laqgħat tal-Knisja

F'li sa ngħidilkom ma nfaħħarkomx!

Għax intom tiltaqgħu mhux għall-ġid imma għad-deni.

Qabel xejn, kull meta tiltaqgħu fil-knisja smajt li hemm firda bejnietkom, u xi ħaġa nemmen.

Għandu jkun hemm firdiet, biex jidhru fostkom il-ġusti.

Meta tiltaqgħu f'post wieħed mhux l-ikla tal-Mulej li intom tieklu.

Għax kull wieħed minnkom iġib, jaqbad u jiekol l-ikel tiegħu; wieħed bil-ġuħ u l-ieħor fis-sakra.

Ma għandkomx djar fejn tieklu u tixorbu?

Jew tridu twaqqgħu fl-għajb il-Knisja ta' Alla u ġġiegħlu jistħu lil dawk li ma għandhomx?

X'ngħidilkom?

Infaħħarkom?

F'dan ma nfaħħarkomx.

It-twaqqif tal-Ewkaristija

Jien irċevejt mingħand il-Mulej it-tagħlim li għaddejt lilkom, jiġifieri, li l-Mulej Ġesù, fil-lejl li fih kien ittradut, ħa l-ħobż u wara li radd il-ħajr qasmu u qal: "Dan hu ġismi li jingħata għalikom; agħmlu dan b'tifkira tiegħi."

Hekk ukoll għamel bil-kalċi wara li kiel u qal: "Dan il-kalċi hu l-patt il-ġdid b'demmi; agħmlu dan kull meta tixorbu, b'tifkira tiegħi."

Mela kull meta tieklu dan il-ħobż u tixorbu dan il-kalċi, intom ixxandru l-mewt tal-Mulej sa ma jiġi.

Tqarbin ħażin

Mela kull min jiekol il-ħobż jew jixrob il-kalċi tal-Mulej bla ma jixraqlu, ikun ħati tal-ġisem u d-demm tal-Mulej.

Ħa jgħarbel il-bniedem lilu nnifsu, imbagħad jiekol il-ħobż u jixrob il-kalċi.

Min jiekol u jixrob bla ma jagħżel minn ikel ieħor il-ġisem tal-Mulej, ikun jiekol u jixrob il-kundanna tiegħu stess.

Għalhekk ħafna fostkom huma bla saħħa u morda u oħrajn mejta.

Jekk aħna ngħarblu lilna nfusna sewwa, ma nkunux ikkundannati.

Meta jagħmel ħaqq minna l-Mulej, jagħmlu biex iwiddibna ħalli ma nkunux ikkundannati mad-dinja.

Għalhekk mela, l-aħwa, meta tiltaqgħu biex tieklu, stennew lil xulxin.

Jekk xi ħadd ikun bil-ġuħ ħa jiekol id-dar; biex ma tkunux iltqajtu għall-kundanna tagħkom.

Mill-bqija, meta niġi ngħidilkom x'għandkom tagħmlu.


Id-doni spiritwali

Ma rridkomx ma tkunux tafu, l-aħwa, dwar id-doni tal-Ispirtu.

Tafu li, meta kontu pagani, intom kontu mkaxkrin lejn l-idoli li ma jitkellmux, bla ma biss kontu tafu.

Għalhekk ngħidilkom li ħadd, hu u jitkellem bl-Ispirtu ta' Alla, ma jista' jgħid: "Misħut Ġesù", u ħadd ma jista' jgħid: "Ġesù hu l-Mulej" jekk mhux imqanqal mill-Ispirtu s-Santu.

Hemm imbagħad diversi doni, imma l-istess wieħed hu l-Ispirtu; hemm diversi ministeri, imma l-istess wieħed hu l-Mulej; hemm diversi ħidmiet, imma l-istess Alla, li jaħdem kollox f'kulħadd.

Lil kull wieħed tingħata r-rivelazzjoni tal-Ispirtu għall-ġid ta' kulħadd: lil wieħed kliem l-għerf, mill-istess Spirtu; lil ieħor il-kelma tas-sapjenza mill-istess Spirtu; lil ieħor il-fidi mill-istess Spirtu; lil ieħor id-don tal-fejqan mill-istess Spirtu; lil ieħor is-setgħa tal-mirakli; lil ieħor id-don tal-profezija; lil ieħor id-don tal-għażla tal-ispirti; lil ieħor diversi ilsna; lil ieħor it-tifsir tal-ilsna.

Dan kollu jaħdmu l-istess Spirtu wieħed, li jqassam lil kull wieħed kif jogħġbu.

Membri ta' ġisem wieħed

Bħalma l-ġisem hu wieħed u fih ħafna membri, u l-membri kollha tal-ġisem, għad li huma ħafna, jagħmlu ġisem wieħed, hekk ukoll Kristu.

Għax aħna wkoll, ilkoll tgħammidna fi Spirtu wieħed biex nagħmlu ġisem wieħed, sew Lhud sew Griegi, sew ilsiera sew ħielsa, u lkoll xrobna minn Spirtu wieħed.

Issa l-ġisem mhuwiex membru wieħed, imma magħmul minn ħafna membri.

Kieku s-sieq kellha tgħid: "Ladarba m'iniex l-id, jien m'iniex biċċa mill-ġisem," b'daqshekk mhijiex parti mill-ġisem?

U kieku l-widna kellha tgħid: "Ladarba m'iniex l-għajn, jien m'iniex biċċa mill-ġisem", ma jkunx ifisser b'daqshekk li hi mhijiex biċċa mill-ġisem.

Kieku l-ġisem kollu kien għajn, fejn kien ikun is-smigħ?

U kieku kien kollu smigħ, fejn kien ikun ix-xamm?

Iżda Alla qiegħed il-membri fil-ġisem kull wieħed f'postu, kif għoġbu hu.

Kieku kollha kellhom ikunu membru wieħed, fejn hu l-ġisem?

Imma ħafna, iva, huma l-membri, iżda wieħed hu l-ġisem.

L-għajn ma tistax tgħid lill-id: "Jiena ma għandix bżonnok", anqas ir-ras ma tgħid lis-saqajn: "Ma għandix bżonnkom".

Mhux hekk biss, imma l-membri tal-ġisem li jidhru l-aktar dgħajfa, huma l-aktar meħtieġa; u dawk li nqisu bl-inqas ġieħ fil-ġisem, lil dawn l-aktar li nieħdu ħsiebhom; u 'l dawk li ma għandhomx ġmiel, inlibbsuhom b'aktar ġmiel; għax il-membri sbieħ ma għandhom bżonn xejn.

Alla imma bena l-ġisem b'mod li żejjen b'aktar ġieħ lil dawk li jeħtiġuh l-aktar.

B'hekk ma jkunx hemm firda fil-ġisem, imma l-membri kollha jaħsbu f'xulxin; jekk membru jbati, ibatu lkoll miegħu; jekk membru jingħata l-ġieħ, jifirħu lkoll miegħu.

Intom il-ġisem ta' Kristu, u kull wieħed minnkom membru tiegħu.

Lil xi wħud Alla qegħedhom fil-Knisja fl-ewwel post bħala appostli, it-tieni bħala profeti , it-tielet bħala għalliema .

Imbagħad id-don tal-mirakli, imbagħad id-don tal-fejqan, l-għajnuna, it-treġija, u d-don ta' ilsna diversi.

Jaqaw ilkoll appostli?

Ilkoll profeti?

Ilkoll għalliema?

Ilkoll bid-don tal-mirakli?

Ilkoll għandhom id-don tal-fejqan?

Ilkoll jitkellmu bl-ilsna?

Ilkoll ifissru?

Intom ħabirku għal doni ogħla.

Il-glorja tal-imħabba

Imma jien nurikom triq li tgħaddihom ilkoll.


Li kont nitkellem bl-ilsna tal-bnedmin u tal-anġli bla ma kelli l-imħabba, kont inkun qisni strument tar-ram iżarżar jew platti jċekċku.

U kieku kelli d-don tal-profezija u kont naf il-misteri kollha u l-għerf kollu,

kieku kelli l-fidi tiegħi sħiħa li nqanqal il-muntanji,

imma ma kellix imħabba, jiena ma kont inkun xejn.

U kieku kelli nqassam ġidi kollu fil-karità

u nagħti ġismi għall-ħruq

bla ma jkolli mħabba,

xejn ma jkun jiswieli ta' ġid.

L-imħabba taf tistabar u tħenn;

l-imħabba mhijiex għajjura, ma tintefaħx

biha nfisha, ma titkabbarx fuq l-oħrajn;

ma tagħmilx dak li mhux xieraq; ma tfittixx dak li hu tagħha,

xejn ma tinkorla; ma żżommx f'qalbha għad-deni,

ma tifraħx bl-inġustizzja,

imma tifraħ bil-verità;

kollox tagħder, kollox temmen, kollox tittama, kollox tissaporti.

L-imħabba ma tintemm qatt.

Jgħibu l-profeziji, jisktu l-ilsna, jgħib l-għerf.

Għalissa nafu biċċa,

u l-profezija tagħna hi nieqsa;

imma meta jfeġġ dak li hu sħiħ,

jgħib dak li hu nieqes.

Meta kont tarbija, kont nitkellem ta' tarbija,

inħoss ta' tarbija, naħseb ta' tarbija.

Meta sirt raġel warrabt dak li hu ta' tarbija.

Bħalissa naraw bħallikieku f'mera , imċajpar,

imma mbagħad naraw wiċċ imb wiċċ.

Issa nagħraf biċċa,

imbagħad nagħraf bħalma jien magħruf issa.

Issa hawn fidi, tama u mħabba, it-tlieta jibqgħu.

Il-kbira fosthom l-imħabba.


Id-doni tal-ilsna u l-profezija

Fittxu l-imħabba; ixxennqu wkoll għad-doni tal-Ispirtu, l-aktar għad-don tal-profezija .

Għax min jitkellem bl-ilsna ma jkunx jitkellem mal-bnedmin, iżda ma' Alla; lil dan ħadd ma jifhmu, għaliex ikun qiegħed jitkellem bl-Ispirtu fuq misteri.

Imma dak li jipprofetizza jkun jitkellem mal-bnedmin, biex jibni u jħeġġeġ u jqawwi l-qalb.

Min jitkellem bl-ilsna, lilu nnifsu jkun jibni; iżda min jipprofetizza jkun qed jibni l-Knisja.

Ilkoll kemm intom nixtieqkom titkellmu bl-ilsna, iżda aktar irridkom tipprofetizzaw; għax min jipprofetizza jiswa aktar minn min jitkellem bl-ilsna, jekk xi ħadd ma jfissirx x'ikun qiegħed jgħid, ħalli tinbena l-Knisja.

Issa, l-aħwa, kieku jiena kelli niġi fostkom nitkellem bl-ilsna, x'ikun jiswielkom jekk il-kliem li ngħidilkom ma jkunx fih xi rivelazzjoni jew għerf, jew profezija, jew tagħlim?

L-istess bħal fl-istrumenti tad-daqq bla ħajja, flawt jew ċetra; kieku dawn ma jagħtux ilħna li jingħażlu minn xulxin, kif jista' wieħed jagħraf x'inhu jindaqq bil-flawt jew x'inhu jindaqq biċ-ċetra?

U jekk it-trumbetta tagħti leħen li ma tagħrafx x'inhu, min iħejji ruħu għat-taqbida?

Hekk ukoll intom: jekk bi lsienkom ma tlissnux kliem li jinftiehem, kif jista' wieħed jifhem xi tkunu tgħidu?

Tkunu qegħdin titkellmu fl-ajru.

Hemm bosta ilħna fid-dinja, u ebda wieħed minnhom ma hu bla sens.

Imma jekk jiena ma nagħrafx is-sens tal-leħen, inkun barrani għal min jitkellem , u min jitkellem ikun barrani għalija.

Hekk ukoll intom, ladarba intom imxennqin għad-doni spiritwali, fittxu li timtlew sewwa bihom, imma dejjem għall-bini tal-Knisja.

Għalhekk, min jitkellem bl-ilsna għandu jitlob id-don tat-tifsir.

Għax jekk jiena nitlob bl-ilsna, l-ispirtu tiegħi jkun jitlob, imma moħħi jibqa' bla frott.

X'nagħmel mela?

Nitlob bl-ispirtu; imma nitlob b'moħħi wkoll.

Inkanta s-salmi bl-ispirtu; imma nkanta b'moħħi wkoll.

Jekk inti tfaħħar bl-ispirtu, kif jista' wieħed li ma għandux din il-grazzja jgħid "Ammen" għal radd il-ħajr tiegħek meta ma jafx x'inti tgħid?

Inti tkun trodd il-ħajr sewwa, imma l-ieħor ma jedifikax ruħu.

Niżżi ħajr lil Alla li jien nitkellem bl-ilsna aktar minnkom ilkoll; imma fil-ġemgħa tal-Knisja aktar irrid ħames kelmiet b'moħħi li jinftiehmu biex ngħallem lill-oħrajn, milli għaxart elef bl-ilsna.

L-aħwa, tkunux bħat-tfal fi ħsiebkom; kunu tfal fil-ħażen, imma nkunu rġiel magħmula fi ħsibijietkom.

Fil-Liġi hemm miktub:

"Permezz ta' nies b'ilsien barrani,

u b'xufftejn stranġieri

inkellem lil dan il-poplu;

u b'dan kollu anqas ma jisimgħuni,"

jgħid il-Mulej.

Mela d-don tal-ilsna hu sinjal mhux għal min jemmen, iżda għal min ma jemminx; id-don tal-profezija mhux għal min ma jemminx, iżda għal min jemmen.

Jekk, ngħidu aħna, il-Knisja kollha tiltaqa' f'post wieħed u kulħadd jitkellem bl-ilsna, u jidħlu xi katekumeni sempliċi jew nies li ma jemmnux, ma jgħidux li intom barra minn sensikom ?

Imma jekk ilkoll tipprofetizzaw u jidħol xi ħadd li ma jemminx jew xi katekumenu sempliċi, dan iħoss ruħu mwiddeb minn kulħadd, u ġġudikat minn kulħadd, jinkixfulu l-fehmiet moħbija ta' qalbu u b'hekk jixteħet wiċċu fl-art u jadura lil Alla u jistqarr: "Tassew li Alla f'nofskom!"

Kollox bl-ordni

Xi ngħidu, mela, l-aħwa?

Meta intom tiltaqgħu, wieħed jista' jkollu xi salm, ieħor xi tagħlima, ieħor xi rivelazzjoni, ieħor xi kelma b'ilsien barrani, ieħor xi tifsira; kollox iservi għall-edifikazzjoni.

Tridu titkellmu bl-ilsna?

Ħalli jitkellmu tnejn jew l-aktar tlieta, imma wieħed wara l-ieħor u xi ħaddieħor ifisser xi jkun jingħad.

Jekk ma jkunx hemm min ifisser, fil-ġemgħa ma għandu jitkellem ħadd; ħalli jitkellem għalih innifsu, bejnu u bejn Alla.

Il-profeti jitkellmu, tnejn jew tlieta, u l-oħrajn iqisu dak li jingħad.

Jekk xi ħadd bilqiegħda jkollu xi rivelazzjoni, l-ewwel wieħed għandu jiskot.

Intom lkoll tistgħu tipprofetizzaw, imma wieħed wara l-ieħor, sabiex ilkoll titgħallmu u tagħmlu l-qalb.

L-ispirti tal-profeti għandhom ikunu taħt il-ħakma tal-profeti, għax Alla mhux Alla tad-diżordni iżda tas-sliem.

Bħalma jsir fil-Knisja kollha tal-qaddisin, in-nisa għandhom iżommu s-skiet fil-laqgħa; ma għandhomx permess jitkellmu imma joqogħdu suġġetti, bħalma tgħid ukoll il-Liġi.

Jekk ikunu jridu jitgħallmu xi ħaġa, jistaqsu lil żwieġhom id-dar; ma jixraqx li mara titkellem fil-ġemgħa tal-Knisja.

Jaqaw mingħandkom ħarġet il-kelma ta' Alla?

Jew għandkom biss waslet?

Jekk xi ħadd jaħseb li hu profeta jew bniedem b'xi don spiritwali, kunu afu li dan li ktibtilkom hu preċett tal-Mulej.

Jekk ma jagħtix kas ta' dan, tagħtux kasu intom.

Mela, l-aħwa, fittxu li tipprofetizzaw, iżda żżommux lil min jitkellem bl-ilsna.

Ħa jsir kollox kif imur u bl-ordni.


Il-qawmien ta' Ġesù Kristu

L-aħwa, irrid infakkarkom fl-Evanġelju li xandarnielkom u li intom ilqajtu u li fih qegħdin iżżommu sħiħ.

Bih intom salvi bil-kelma li jien ħabbartilkom, kemm-il darba żżommuha, jekk ma emmintux għal xejn.

Qabel xejn, jien għallimtkom dak li tgħallimt jien, jiġifieri, li Kristu miet minħabba dnubietna, skont l-Iskrittura; difnuh u qam mill-imwiet fit-tielet jum, skont l-Iskrittura.

U deher lil Kefa, u mbagħad lit-Tnax.

Deher imbagħad lil aktar minn ħames mitt aħwa flimkien.

Ħafna minnhom għadhom ħajjin sal-lum; xi wħud minnhom raqdu.

Imbagħad deher lil Ġakbu u lill-appostli kollha.

Fl-aħħar deher lili wkoll wara kulħadd, qisni twelidt mormi qabel il-waqt, għax jien l-inqas wieħed fost l-appostli, u ma jistħoqqlix nissejjaħ appostlu, għaliex kont naħqar il-Knisja ta' Alla.

Imma bil-grazzja ta' Alla jien dak li jien u l-grazzja tiegħu fija ma sfatx fix-xejn, għax tħabatt ħafna iktar minnhom ilkoll; għad li mhux jien, iżda l-grazzja ta' Alla li hi miegħi.

Imma sew huma u sew jien, dan aħna xandarna, u dan emmintu intom.

Il-qawmien tal-mejtin

Jekk Kristu hu mxandar li qam mill-imwiet, kif jgħidu xi wħud minnkom li ma hemmx qawmien tal-mejtin?

Jekk ma hemmx qawmien tal-mejtin, anqas Kristu ma qam mill-imwiet.

Imma jekk Kristu ma qamx mill-imwiet, fiergħa hi l-predikazzjoni tagħna, u fiergħa wkoll il-fidi tagħkom.

U aħna noħorġu wkoll ta' xhieda foloz ta' Alla, għaliex inkunu tajna xhieda kontra Alla li huwa qajjem lil Kristu mill-imwiet, filwaqt li ma jkun qajmu xejn, jekk hu tassew li l-mejtin ma jqumux.

Għax jekk il-mejtin ma jqumux, anqas Kristu ma kien imqajjem.

U jekk Kristu ma kienx imqajjem, fiergħa l-fidi tagħkom, u intom għadkom fi dnubietkom.

U mitlufa wkoll huma dawk li raqdu fi Kristu.

Jekk għandna tama fi Kristu għal din il-ħajja biss, aħna l-aktar nies imsejkna fost kemm huma l-bnedmin.

Imma Kristu kien imqajjem tassew mill-imwiet, l-ewwel frott fost dawk li raqdu.

Għaliex, jekk permezz ta' bniedem feġġet il-mewt, bi bniedem ukoll iseħħ il-qawmien mill-imwiet.

Għax bħalma l-bnedmin kollha jmutu f'Adam, hekk ilkoll jiksbu l-ħajja fi Kristu.

Imma kulħadd skont kif imissu; jibda l-ewwel frott li hu Kristu; wara, dawk li huma ta' Kristu, f'jum il-miġja tiegħu.

Imbagħad, it-tmiem, meta Kristu jerħi s-saltna f'idejn Alla l-Missier, wara li jkun qered kull ħakma u kull setgħa u kull qawwa.

Għax jeħtieġ li hu jsaltan "sa ma jqiegħed l-għedewwa kollha taħt riġlejh".

L-aħħar għadu li jinqered tkun il-Mewt; għaliex Alla "qiegħed kollox taħt riġlejh".

Imma meta jgħid: "Tqiegħed kollox taħtu", jidher ċar li kollox min barra Dak li qiegħed kollox taħtu.

U meta kollox ikun imqiegħed taħtu, imbagħad l-Iben stess jitqiegħed taħt Alla li jkun qegħedlu kollox taħtu, sabiex Alla jkun kollox f'kollox.

Inkella x'jagħmlu dawk li huma mgħammdin għall-mejtin , jekk il-mejtin ma jqumu bl-ebda mod?

Għaliex jitgħammdu għalihom?

U għaliex aħna ninsabu l-ħin kollu fil-periklu?

Kuljum f'xifer il-mewt, daqs kemm hu tassew, l-aħwa, li intom il-ftaħir tiegħi fi Kristu Ġesù Sidna.

X'jiswieli li jien tqabadt mal-bhejjem f'Efesu kieku għamiltu għal għajn in-nies?

Jekk il-mejtin ma jqumux:

"Nieklu u nixorbu,

għax għada mmutu!"

La titqarrqux: il-ħbiberija ħażina tħassar id-drawwiet tajba.

Erġgħu għal sensikom kif għandu jkun u tidinbux; u, b'għajb għalikom ngħidu, xi wħud minnkom ma jafux b'Alla.

Il-ġisem glorjuż

Għandu mnejn xi ħadd jgħid: "Kif iqumu l-mejtin?

B'liema ġisem jiġu?"

Iblah!

Dak li inti tiżra' ma jkollux ħajja jekk qabel ma jmutx.

U meta tiżra', ma tiżrax dak il-ġisem li għad ikun.

Daqsxejn ta' żerriegħa, tista' tkun tal-qamħ jew xi żerriegħa oħra; Alla mbagħad jagħtiha ġisem kif jogħġbu hu, lil kull żerriegħa l-ġisem li hu tagħha.

Mhux kull laħam hu l-istess laħam, iżda laħam il-bniedem hu xi ħaġa, u laħam il-bhejjem hu oħra; hemm laħam it-tjur, u hemm dak tal-ħut.

Hemm iġsma tas-sema u hemm iġsma tal-art; iżda d-dija tal-iġsma tas-sema hi ħaġa, u dik tal-iġsma tal-art hi oħra.

Hemm id-dija tax-xemx, u hemm id-dija tal-qamar, u hemm ukoll id-dija tal-kwiekeb; u kewkba tiddi aktar minn kewkba oħra.

Hekk ukoll hu l-qawmien mill-imwiet; jinżera' ġisem li jitħassar, iqum ġisem li ma jitħassarx; jinżera' fl-għajb, iqum fil-ġieħ; jinżera' fid-dgħufija, iqum fis-saħħa; jinżera' ġisem naturali, iqum ġisem spiritwali; jekk hemm ġisem naturali hemm ukoll ġisem spiritwali.

L-Iskrittura tgħid: "L-ewwel bniedem, Adam, sar ruħ ħajja," l-aħħar wieħed sar spirtu li jagħti l-ħajja.

Mhux l-ispiritwali ġie l-ewwel, imma l-ewwel in-naturali u mbagħad l-ispiritwali.

L-ewwel bniedem, mit-trab, hu tal-art; it-tieni bniedem, mis-sema.

Bħalma hu l-bniedem tal-art, hekk ukoll huma l-bnedmin tal-art; bħalma hu l-bniedem tas-sema, hekk ukoll huma l-bnedmin tas-sema.

Bħalma aħna mlibbsa x-xbieha tal-bniedem tal-art, hekk ukoll għad nilbsu x-xbieha tal-bniedem tas-sema.

Dan ngħidilkom, l-aħwa; id-demm u l-laħam ma jistgħux jirtu s-saltna ta' Alla ; lanqas it-taħsir in-nuqqas tat-taħsir.

Sa nħabbrilkom misteru: aħna mhux ilkoll norqdu r-raqda tal-mewt, iżda lkoll nitbiddlu, f'waqt wieħed, f'teptipa ta' għajn, mal-aħħar tromba.

Għax iddoqq it-tromba u l-mejtin iqumu biex ma jitħassrux aktar, u aħna nitbiddlu.

Għax jeħtieġ li dan il-ġisem li jitħassar jilbes in-nuqqas ta' taħsir, u li dan il-ġisem li jmut jilbes l-immortalità.

Meta dak li jitħassar jilbes in-nuqqas ta' taħsir, meta dak li jmut jilbes l-immortalità, imbagħad iseħħ dak li hemm miktub,

"Inbelgħet il-mewt fir-rebħa.

Fejn hi, ja Mewt, ir-rebħa tiegħek?

Fejn hi, ja Mewt, in-niggieża tiegħek?"

In-niggieża tal-mewt hi d-dnub, u l-qawwa tad-dnub hi l-Liġi.

Niżżu ħajr lil Alla li tana r-rebħa permezz ta' Sidna Ġesù Kristu.

Għalhekk, ħuti għeżież, żommu sħiħ, titħarrkux; ħabirku dejjem fil-ħidma tal-Mulej.

Kunu afu li l-ħidma tagħkom fil-Mulej mhijiex għalxejn.


Il-ġabra għall-fqar

Dwar il-ġabra għall-qaddisin, agħmlu intom ukoll bħalma ordnajt lill-knejjes tal-Galazja.

Kull wieħed minnkom, kull l-ewwel tal-ġimgħa , iwarrab xi ħaġa u jfaddalha skont ma jista' biex ma jkunx hemm ġbir meta niġi.

Meta niġi, imbagħad, jien nibgħat nies li tkunu għażiltu, b'ittri ta' rakkomandazzjoni, biex jieħdu Ġerusalemm l-offerti tal-ħniena tagħkom.

Jekk nara li jkun jaqbel, immur jien ukoll u neħodhom miegħi.

Il-programm tal-appostlu

Jien ngħaddi għandkom meta nkun għaddejt mill-Maċedonja, għax jien għandi f'moħħi li ngħaddi mill-Maċedonja.

Għandi mnejn ukoll noqgħod magħkom għal xi żmien; jekk ma jkollix ngħaddi x-xitwa kollha magħkom; imbagħad intom tqabbduni t-triq għal fejn inkun sejjer.

Ma rridx narakom bis-serqa jien u għaddej; nittama li noqgħod magħkom għal xi żmien, jekk il-Mulej iħallini.

Nieqaf Efesu sa Għid il-Ħamsin.

Hemm bieb kbir miftuħ għalija, fejn nista' naħdem sewwa, għad li hemm ħafna kontra tiegħi.

Jekk Timotju jasal sa għandkom, qisu li ma jkollux għalfejn jibża' f'nofskom.

Hu qiegħed jagħmel ix-xogħol tal-Mulej bħali; għalhekk ħadd ma għandu jonqsu.

Imbagħad ibagħtuh bis-sliem, ħalli jiġi għandi, għax qiegħed nistenna lilu u l-aħwa miegħu.

Dwar ħuna Apollo, bosta drabi ħeġġiġtu biex jiġi sa għandkom flimkien mal-aħwa.

Iżda qatt ma ried jiġi għalissa; imma jiġi meta jkun il-waqt li jiġi.

L-aħħar tislijiet

Ishru, żommu sħiħ fil-fidi, kunu qalbiena, saħħu ruħkom ilkoll.

Ħa jsir kollox fostkom bl-imħabba.

Jien inħeġġiġkom, l-aħwa.

Intom tafu li l-familja ta' Stefanas huma l-ewwel frott fl-Akaja , u taw ruħhom għas-servizz tal-qaddisin.

Inħeġġiġkom, għalhekk, biex toqogħdu għall-kelma ta' nies bħal dawn u kull min jitħabat u jaħdem magħhom.

Nifraħ biż-żjara ta' Stefanas, Fortunatu u Akajku, għaliex b'hekk għamlu tajjeb għan-nuqqas tagħkom.

Hekk serrħuli moħħi u moħħkom.

Nies bħal dawn għożżuhom.

Isellmulkom il-knejjes tal-Asja .

Isellmulkom ħafna fil-Mulej Akwila u Priska u l-knisja li tiltaqa' f'darhom.

Isellmulkom l-aħwa kollha.

Sellmu lil xulxin b'bewsa qaddisa.

It-tislija tal-appostlu

Din hi t-tislija tiegħi b'idi stess, Pawlu .

Ħa jkun misħut jekk xi ħadd ma jħobbx il-Mulej.

Marana-ta !

Il-grazzja ta' Sidna Ġesù Kristu tkun magħkom.

L-imħabba tiegħi magħkom ilkoll fi Kristu Ġesù.


IT-TIENI ITTRA LILL-KORINTIN

Ħarsa ħafifa lejn l-ittra

Kien żmien diffiċli fir-relazzjoni ta' Pawlu mal-insara ta' Korintu.

Xi wħud kienu ħaduha kontra tiegħu bl-ikrah u xlewh li ma kienx appostlu tassew u kien wasslilhom tagħlim falz.

Fiċ-ċirkostanzi, Pawlu ħass li ma kellux jerġa' jżurhom kif kien xtaq, u kif kienu xtaqu wkoll l-insara li baqgħu leali lejh.

Hu ma xtaqx li jimponi ruħu fuq min ma riedx il-preżenza tiegħu, u għalhekk bil-għaqal kollu uża din is-sitwazzjoni biex ikun ta' eżempju għall-Korintin.

Hu kien lest li jaħfer u jagħder lil min qalagħlu l-inkwiet u ried li l-insara jitgħallmu jagħmlu l-istess bħalu.

Pawlu jieħu l-okkażjoni wkoll biex ifakkar lill-komunità nisranija kemm Alla kien ġeneruż magħhom.

Hekk għandhom ikunu ġenerużi huma ma' nsara oħra fil-bżonn.

Jagħmel appell għall-għajnuna għall-insara tal-Lhudija li kienu qed jgħixu fi tbatijiet kbar minħabba nuqqas ta' xita fil-Palestina.

Pawlu jistaqsi jekk għandux bżonn kredenzjali biex jiġi milqugħ bħala qaddej tal-Patt il-Ġdid ta' Alla.

Iwieġeb din il-mistoqsija rettorika hu nnifsu billi jgħidilhom li huma stess kienu l-kredenzjali tiegħu bl-Evanġelju li kienu laqgħu.

Jistqarr li lest isofri kull tip ta' inġurji, l-aqwa li jwassal l-Aħbar it-Tajba lill-popli.

Hu Alla nnifsu li kiteb f'qalb il-bniedem il-kelma tiegħu:

Kollox ġej minn Alla li ħabbibna miegħu nnifsu permezz ta' Kristu u tana l-ministeru ta' din il-ħbiberija tal-bnedmin ma' Alla.

Alla kien li ħabbeb il-ħolqien miegħu nnifsu permezz ta' Kristu, bla ma qagħad iżomm il-kont ta' dnubiethom, u fdalna l-ministeru ta' din il-ħbiberija.

Aħna ambaxxaturi ta' Kristu bħallikieku Alla stess qiegħed isejħilkom permezz tagħna ( , - ).

It-taqsim tal-ittra

Introduzzjoni ( , - )

Pawlu u l-Knisja f'Korintu ( , — , )

L-offerta mibgħuta lill-insara fil-Lhudija ( , — , )

Id-difiża ta' Pawlu dwar l-awtorità tiegħu ta' appostlu ( , — , )

Konklużjoni ( , - )


Tislima

Pawlu, appostlu ta' Ġesù Kristu bir-rieda ta' Alla, u Timotju, ħija, lill-Knisja ta' Alla li qiegħda f'Korintu , flimkien mal-qaddisin kollha li qegħdin fl-Akaja : grazzja lilkom u sliem mingħand Alla l-Missier tagħna u l-Mulej Ġesù Kristu.

Radd il-ħajr fil-hemm

Imbierek Alla u Missier Sidna Ġesù Kristu, Missier il-ħniena u Alla ta' kull faraġ.

Hu jfarraġna fil-hemm kollu tagħna, biex aħna, permezz tal-faraġ li bih Alla jfarraġ lilna, inkunu nistgħu nfarrġu lil dawk kollha li jinsabu f'kull xorta ta' hemm.

Bħalma joktru fina s-sofferenzi ta' Kristu, hekk ukoll permezz ta' Kristu, joktor fina l-faraġ.

In-niket tagħna jservi għall-faraġ u s-salvazzjoni tagħkom; u jekk nitfarrġu, dan iservi għall-faraġ tagħkom, li jaħdem fikom biex ikollkom il-qawwa tissaportu s-sofferenzi li nissaportu aħna wkoll.

B'hekk, it-tama tagħna fikom hi dejjem qawwija, għax aħna nafu li, kif intom taqsmu magħna s-sofferenzi tagħna, hekk ukoll taqsmu l-faraġ tagħna.

Ma rridukomx ma tkunux tafu, l-aħwa, bit-taħbit li ġie fuqna fl-Asja ; konna magħfusin iżżejjed li ma konniex nifilħu u konna qtajna jiesna minn ħajjitna.

Iżda ħassejna fina s-sentenza tal-mewt, biex ma nittamawx fina nfusna, iżda f'Alla li jqajjem lill-mejtin.

Kien hu li ħelisna minn daqstant perikli tal-mewt u għad jeħlisna; fih nittamaw li jerġa' jeħlisna bl-għajnuna tat-talb tagħkom għalina.

Hekk ħafna, minħabba d-don li rċevejna aħna, iroddu l-ħajr għall-grazzji li qlajna bis-saħħa tat-talb ta' ħafna.

Għaliex ma marx iżurhom

Il-ftaħir tagħna hu dan: il-kuxjenza tagħna tixhdilna li aħna ġibna ruħna fid-dinja bis-sempliċità u s-sinċerità li ġejjin minn Alla mhux bl-għaqal tad-dinja, imma bil-grazzja ta' Alla, l-aktar fejn kelli x'naqsam magħkom.

Aħna ma niktbulkomx għajr dak li tistgħu taqraw u tifhmu.

Nittamaw li intom tifhmu kollox sewwa, bħalma ġa fhimtu xi ħaġa minna, sabiex intom tiftaħru bina u aħna niftaħru bikom f'Jum Sidna Ġesù Kristu.

Jiena kont żgur minn dan, u għalhekk qabel ridt niġi għandkom, biex terġgħu tifirħu u ngħaddi mingħandkom għall-Maċedonja , u mbagħad nerġa' lura mill-Maċedonja għal għandkom u tqabbduni t-triq intom għal-Lhudija.

Meta ddeċidejna li nagħmlu dan, jaqaw għamilna hekk bla ħsieb?

Jaqaw dak li niddeċiedi, niddeċidih għall-interessi ta' din id-dinja, b'mod li jkun hemm fija "iva, iva" u "le, le" fl-istess ħin?

Tassew, daqskemm tassew hu fidil Alla, li l-kelma tagħna lilkom ma kinitx "iva" u "le".

L-Iben ta' Alla, Ġesù Kristu, li xandarnielkom aħna, jiena u Silvanu u Timotju, ma kienx "iva" u "le"; fih kien hemm l- "iva" weħidha.

Għax fih il-wegħdiet ta' Alla kollha saru "iva".

Hu għalhekk li aħna, permezz tiegħu, ngħidu l- "Ammen" għall-glorja ta' Alla.

Alla hu li jwettaq kemm lilkom u kemm lilna fi Kristu, li kkonsagrana għalih innifsu; hu li ssiġillana wkoll bis-siġill tiegħu, u tana b'rahan l-Ispirtu fi qlubna.

Jiena nsejjaħ lil Alla xhud tiegħi fuq ruħi li ma rġajtx ġejt Korintu biex naħfirhielkom.

Mhux għax irridu nġegħlukom temmnu iżda li naħdmu flimkien għall-ferħ tagħkom, billi intom qegħdin iżżommu sħaħ fil-fidi.


Jien iddeċidejt li ma nerġax niġi għandkom bi swied ta' qalb.

Għax jekk jien insewdilkom qalbkom, min se jferraħni, jekk mhux dawk stess li sewdu qalbhom minħabba fija?

Jien ktibtilkom dan biex, meta niġi għandkom, ma jkollix swied ta' qalb minħabba dawk li għandi nifraħ bihom.

Jien għandi fehma sħiħa li l-ferħ tiegħi hu l-ferħ tagħkom ilkoll.

Iva, jiena ktibtilkom b'għafsa ta' qalb u bid-dmugħ, mhux biex insewdilkom qalbkom, iżda biex inġagħalkom tifhmu l-imħabba bla tarf li għandi għalikom.

Maħfra

Jekk xi ħadd ġieb swied il-qalb, mhux lili nikket, imma b'xi mod - bla ma nkabbarha - lilkom ilkoll.

Biżżejjed għal dan il-kastig li tatu l-biċċa l-kbira tagħkom.

Mela issa intom għandkom tħennu għalih u tfarrġuh, li ma jmurx jaqta' jiesu taħt it-toqol tan-niket.

Għalhekk nitlobkom turuh imħabbitkom għalih.

Għalhekk ktibtilkom dik l-ittra; sabiex nippruvakom u nara tisimgħux minni f'kollox.

Meta intom taħfru lil xi ħadd, naħfirlu jiena wkoll.

Meta jien naħfer - jekk ħfirt xi ħaġa - ħfirtha minħabba fikom quddiem Kristu, biex ma jegħlibnix ix-Xitan, għax nafu x'inhuma l-ħsibijiet tiegħu.

L-inkwiet ta' Pawlu

Meta wasalt Troas biex inxandar l-Evanġelju ta' Kristu, il-Mulej fetaħli l-bibien kollha.

Iżda ma kellix mistrieħ f'qalbi, għax ma stajtx insib lil ħija Titu; għalhekk sellimt lin-nies li joqogħdu hemmhekk u tlaqt lejn il-Maċedonja.

Niżżi ħajr lil Alla, għax hu li jmexxina dejjem fir-rebħ fi Kristu u li jxerred ma' kullimkien permezz tagħna l-fwieħa tat-tagħrif tiegħu.

Għaliex aħna nwasslu l-fwieħa ta' Kristu fost dawk li jsalvaw u fost dawk li jintilfu.

Lil dawn tal-aħħar din il-fwieħa twassalhom għall-mewt, lil dawk twassalhom għall-ħajja.

Min jinqala' għal din il-ħidma?

Aħna m'aħniex bħal ħafna li jinnegozjaw il-kelma ta' Alla, iżda bħal nies b'qalbhom safja, bħal nies mibgħutin minn Alla, quddiem Alla nitkellmu fi Kristu.


Il-ministri tal-Patt il-Ġdid

Nerġgħu nibdew nirrikkmandaw lilna nfusna?

Għandna bżonn aħna, bħal xi wħud, b'xhieda għalina, ittri ta' rakkomandazzjoni għalikom jew mingħandkom?

L-ittra tagħna hi intom, miktuba fuq qlubna, magħrufa u moqrija minn kulħadd.

Intom tidhru li intom l-ittra ta' Kristu fdata f'idejna, miktuba mhux bil-linka, imma bl-Ispirtu ta' Alla l-ħaj; mhux fuq it-twavel tal-ġebel, iżda fuq it-twavel tal-laħam ta' qalbkom.

Tant aħna għandna qalbna qawwija quddiem Alla permezz ta' Kristu!

Mhux li aħna minna nfusna għandna l-ħila naħsbu li xi ħaġa ġejja minna nfusna; il-ħila tagħna ġejja mingħand Alla, li tana l-ħila li nkunu ministri tal-patt il-ġdid, il-patt mhux tal-ittra imma tal-Ispirtu; għax l-ittra toqtol, imma l-Ispirtu jagħti l-ħajja.

Issa jekk il-ministeru tal-mewt imnaqqax fil-ġebel kien hekk imdawwal bil-glorja li wlied Iżrael ma setgħux iżommu għajnejhom f'wiċċ Mosè minħabba fid-dija ta' wiċċu - u din ma kinitx għal dejjem - kemm aktar ikun imdawwal bil-glorja l-ministeru tal-Ispirtu!

Jekk il-ministeru tal-kundanna kien imdawwal bil-glorja, kemm aktar jiddi bil-glorja l-ministeru tal-ġustifikazzjoni!

Anzi, minn daqshekk, dak li darba kellu l-glorja ma kellu glorja xejn ħdejn il-kobor bla qjies tal-glorja ta' issa.

Jekk kien imdawwal bil-glorja l-ministeru li kellu jgħaddi, kemm aktar hu mdawwal bil-glorja dak li għandu jibqa'!

Meta għandna din it-tama, aħna nagħmlu tassew il-qalb, u ma nagħmlux bħal Mosè, li xeħet velu fuq wiċċu biex ulied Iżrael ma jżommux għajnejhom fuq it-tmiem ta' dak li kellu jgħaddi u jiġi fix-xejn.

Moħħhom iddallam, u sal-ġurnata tal-lum dak l-istess velu għadu fuqhom waqt il-qari tal-Kotba tal-Patt il-Qadim; ma jitneħħiex, għax permezz ta' Kristu biss jitneħħa.

Sal-lum stess, kull meta jaqraw il-Liġi ta' Mosè hemm velu fuq qalbhom; dan il-velu jitneħħa meta jerġgħu lura lejn il-Mulej.

Għax il-Mulej huwa l-Ispirtu, u fejn hemm l-Ispirtu tal-Mulej hemm il-ħelsien.

Aħna lkoll, li b'wiċċna mikxuf nirriflettu bħal f'mera l-glorja tal-Mulej, qegħdin ninbidlu fl-istess xbieha minn glorja għal glorja skont ma jagħtina l-Mulej, li hu Spirtu.


Teżori fil-fuħħar

Ladarba għall-ħniena ta' Alla aħna għandna dan il-ministeru, ma naqtgħux qalbna; imma nwarrbu kull ħabi u għajb; u la nimxu bil-qerq u lanqas ngħawġu l-kelma ta' Alla, iżda nuru l-verità kollha u nħallu l-kuxjenza ta' kull bniedem tiġġudikana hi quddiem Alla.

Jekk imbagħad l-Evanġelju tagħna jibqa' mistur għal dawk li jintilfu; dawk li l-alla ta' din id-dinja dallmilhom il-moħħ tagħhom nieqes mill-fidi, biex ma jarawx jiddi d-dawl tal-Evanġelju glorjuż ta' Kristu, li hu xbieha ta' Alla.

Għax aħna 'l Ġesù l-Mulej qegħdin inxandru, u mhux lilna nfusna; aħna m'aħniex ħlief qaddejja tagħkom minħabba f'Ġesù Kristu.

Dan Alla li qal: "Ħa jiddi d-dawl mid-dlam", dak hu li idda fi qlubna biex jagħtina d-dawl tal-għarfien tal-glorja ta' Alla, li tiddi f'wiċċ Kristu.

Dan it-teżor qiegħed għandna f'ġarar tal-fuħħar, ħalli b'hekk jidher sewwa li l-kobor ta' din il-qawwa ġej minn Alla, u mhux minna.

Aħna minn kullimkien ninsabu magħfusin, iżda m'aħniex mgħattnin; imħassbin, iżda ma għandniex qalbna maqtugħa; ippersegwitati, iżda m'aħniex abbandunati; mixħutin mal-art, iżda m'aħniex meqrudin.

F'ġisimna dejjem inġorru l-mewt ta' Ġesù, biex f'ġisimna tidher ukoll il-ħajja ta' Ġesù.

Għax aħna, għad li qegħdin ngħixu, ninsabu dejjem mogħtija għall-mewt minħabba f'Ġesù biex il-ħajja ta' Ġesù wkoll tkun tidher fil-ġisem tagħna li jmut.

U b'hekk fina taħdem il-mewt, imma fikom taħdem il-ħajja.

Imma billi aħna għandna l-istess spirtu ta' fidi li fuqu hemm miktub: "Emmint, u għalhekk tkellimt", aħna wkoll emminna, u għalhekk tkellimna; għax nafu li dak li qajjem lill-Mulej Ġesù, lilna wkoll għad iqajjimna flimkien ma' Ġesù u jressaqna quddiemu flimkien magħkom.

Għax dan kollu minħabba fikom, biex il-grazzja tilħaq ħafna bnedmin oħra, u b'hekk jitkattar ir-radd ta' ħajr, għall-glorja ta' Alla.

Ngħix bil-fidi

Għalhekk ma naqtgħux qalbna, għax imqar jekk il-bniedem ta' barra jitħassar, il-bniedem ta' ġewwa jiġġedded minn jum għal jum.

Id-daqsxejn ta' tbatija tagħna ta' issa tħejjilna kobor ta' glorja bla qjies għal dejjem; lilna li ma nħarsux lejn il-ħwejjeġ li jidhru, iżda lejn dawk li ma jidhrux.

Dawk li jidhru huma għal żmien qasir, dawk li ma jidhrux huma għal dejjem.


Aħna nafu li jekk din it-tinda tal-għamara tagħna fl-art tiġġarraf, aħna għandna dar oħra, maħduma mhux bl-idejn, imma xogħol ta' Alla, għal dejjem fis-sema.

Aħna f'din nitniehdu, imxennqa li nilbsu fuq din l-għamara tal-ġisem l-għamara l-oħra tas-sema.

Għax jekk nilbsu din ma ninstabux għarwenin.

Aħna, li qegħdin f'din it-tinda, nitniehdu, imgħobbija kif aħna; għalhekk ma rridux ninżgħu, iżda nilbsu oħra minn fuq biex il-ġisem li jmut jinxtorob mill-ħajja.

Alla stess sawwarna għal dan, hu li tana r-rahan tal-Ispirtu.

Aħna dejjem qalbna qawwija u nafu li sakemm indumu mlibbsa b'dan il-ġisem, nibqgħu 'l bogħod mill-Mulej; … aħna ngħixu bil-fidi u mhux bil-viżjoni … Aħna qalbna qawwija u persważi li aħjar noħorġu minn dan il-ġisem u mmorru noqogħdu għand il-Mulej.

Għalhekk fuq kollox aħna nfittxu li nogħġbu lilu, sew jekk nibqgħu hawn, sew jekk noħorġu minn dan il-ġisem.

Jeħtieġ li lkoll kemm aħna nidhru quddiem it-tribunal ta' Kristu, ħalli kulħadd jieħu skont it-tajjeb jew il-ħażin li jkun għamel meta kien għadu ħaj fil-ġisem.

Il-ministeru tar-rikonċiljazzjoni

Aħna li nafu x'jiġifieri l-biża' tal-Mulej, nipperswadu lill-bnedmin għal magħna.

Alla jafna; nittama li l-kuxjenza tagħkom tafna wkoll.

M'aħniex nerġgħu nirrikkmandaw ruħna lilkom, imma qegħdin nagħtukom raġun tiftaħru bina, biex ikollkom xi twieġbu lil dawk kollhom ftaħir fil-wiċċ minn barra, imma mhux mill-qalb.

Jekk aħna boloh, aħna boloh għal Alla; jekk aħna f'sensina, aħna f'sensina għalikom.

L-imħabba ta' Kristu ġġegħelna naħsbu dan: li wieħed miet għal kulħadd, mela kulħadd miet.

U miet għal kulħadd biex dawk li jgħixu ma jgħixux għalihom infushom, imma għal dak li miet u rxoxta għalihom.

Għalhekk aħna ma nagħrfu lil ħadd skont il-ġisem.

Jekk għarafna lil Kristu skont il-ġisem, issa ma nagħrfuhx aktar hekk.

Meta wieħed jingħaqad ma' Kristu, isir ħolqien ġdid ; il-qadim għadda u daħal il-ġdid.

Kollox ġej minn Alla li ħabbibna miegħu nnifsu permezz ta' Kristu u tana l-ministeru ta' din il-ħbiberija tal-bnedmin ma' Alla.

Alla kien li ħabbeb il-ħolqien miegħu nnifsu permezz ta' Kristu, bla ma qagħad iżomm il-kont ta' dnubiethom, u fdalna l-ministeru ta' din il-ħbiberija.

Aħna nagħmluha ta' ambaxxaturi ta' Kristu bħallikieku Alla stess qiegħed isejjaħ permezz tagħna, nitolbu fuq li nitolbu f'ġieħ Kristu: "Ħallu lil Alla jħabbibkom miegħu."

Dak li ma kienx jaf x'inhu dnub, Alla għamlu dnub għalina sabiex aħna nsiru fih ġustizzja ta' Alla.


Ladarba qegħdin naħdmu flimkien ma' Alla, aħna mela nħeġġukom biex ma tirċevux il-grazzja tiegħu għal xejn.

Għax hu jgħid:

"Fiż-żmien it-tajjeb smajtek,

f'jum is-salvazzjoni għentek."

Araw, issa hu ż-żmien tajjeb; araw, issa hu jum is-salvazzjoni!

Pawlu jiftaħ qalbu

Aħna xejn ma nagħmlu li jista' jkun ta' tfixkil lil xi ħadd, biex il-ministeru tagħna ma jaqax fl-għajb.

F'kollox inqisu ruħna bħala ministri ta' Alla, bis-sabar kollu fit-tiġrib, fit-tbatija, fid-djieqa, fis-swat, fil-ħabsijiet, fit-tixwix, fit-taħbit, fis-sahriet bla rqad, fis-sawm; bis-safa tal-qalb, bl-għerf, bis-sabar, bil-ħlewwa, bi spirtu qaddis, bl-imħabba sinċiera, bil-kelma tas-sewwa, bil-qawwa ta' Alla, bl-armi tal-ġustizzja fuq il-lemin u fuq ix-xellug, fil-ġieħ u fl-għajb, kemm jekk jgħidu l-ħażin u kemm jekk jgħidu t-tajjeb fuqna; iżommuna bħala nies qarrieqa, lilna li ngħidu s-sewwa; bħala nies li ma jafhom ħadd, għad li kulħadd jafna; bħala nies f'xifer il-mewt, għad li aħna ħajjin; bħala nies ikkastigati, għad li m'aħniex mogħtijin għall-mewt; bħala nies imdejqa, għad li dejjem ferħana; bħala nies foqra, għad li nagħmlu għonja lil ħafna; bħala nies li ma għandhom xejn, għad li kollox huwa tagħna!

Ftaħna fommna għalikom, o Korintin, b'qalbna miftuħa beraħ!

Għalikom m'hemmx djieq f'qalbna; id-djieq qiegħed f'qalbkom.

Ħallsuna, qiegħed inkellimkom bħal uliedi, billi tiftħu qalbkom beraħ intom ukoll!

Tempju ta' Alla l-ħaj

La tintrabtux mal-pagani taħt madmad wieħed li ma jiġikomx.

X'għandhom x'jaqsmu bejniethom il-ġustizzja u l-ħażen?

X'xirka hemm bejn id-dawl u d-dlam?

Xi ftehim hemm bejn Kristu u Beljar ?

Jew x'għandu x'jaqsam min jemmen ma' min ma jemminx?

X'rabta hemm bejn it-tempju ta' Alla mal-idoli?

Aħna t-tempju ta' Alla l-ħaj.

Kif jgħid Alla:

Ngħammar f'nofshom u nimxi magħhom.

Inkun Alla tagħhom;

U huma jkunu l-poplu tiegħi.

Għalhekk oħorġu minn ġo nofshom,

u nfirdu minnhom, jgħid il-Mulej;

la tmissux l-imniġġes,

u jien nilqagħkom;

u nkun għalikom missier

u intom tkunu għalija wlied, subjien u bniet,

jgħid il-Mulej, li jista' kollox.


Meta għandna dawn il-wegħdiet, għeżież tiegħi, ħa nitnaddfu minn kull tidnis tal-ġisem u tar-ruħ, u ntemmu l-qdusija tagħna fil-biża' ta' Alla.

Il-ferħ ta' Pawlu u l-indiema tal-Korintin

Agħmlulna l-wisa' f'qalbkom!

Ma nqasna lil ħadd; ma għamilna deni lil ħadd; ma qarraqna b'ħadd!

M'iniex ngħid dan biex nikkundannakom; għaliex, kif għedt qabel, intom ilkoll qegħdin f'qalbi biex immutu u ngħixu flimkien.

Jien għandi qalbi qawwija minħabba fikom; inħossni kburi ħafna bikom; kollni faraġ; imfawwar bil-ferħ fost id-djieqa kollha tagħna.

Meta morna l-Maċedonja , ma kellna ebda mistrieħ f'ġisimna, iżda taħbit f'kollox - taqbid minn barra u biża' minn ġewwa.

Imma Alla, li jfarraġ lill-umli, farraġna bil-wasla ta' Titu.

Mhux biss bil-wasla ta' dan, iżda wkoll bil-faraġ li bih tfarraġ hu stess minħabba fikom; qalilna bix-xewqa tagħkom, bil-biki tagħkom, biż-żelu tagħkom għalija; u hekk jien fraħt iktar.

Għax jekk sewwidtilkom qalbkom bl-ittra , ma għandix għax nindem; u jekk nindem - qiegħed nara li b'din l-ittra sewwidtilkom qalbkom, għalkemm għal ftit - issa nifraħ; mhux għax sewwidtilkom qalbkom imma għax minn swied il-qalb wasaltu għall-indiema.

Sewwidtilkom qalbkom kif irid Alla, b'mod li m'għamilnielkom l-ebda ħsara.

Swied il-qalb kif irid Alla jnissel l-indiema għas-salvazzjoni, li minnha ħadd ma jibdielu; imma swied il-qalb kif trid id-dinja jwassal għall-mewt.

Araw dan is-swied il-qalb kif irid Alla x'ħeġġa nissel fikom, x'ġustifikazzjoni tagħkom infuskom, x'għadab, x'biża', x-xewqa, x'żelu, u x-xewqa biex issir ġustizzja.

F'kulma ġara ġibtu ruħkom bla ħtija.

Mela jekk ktibtilkom, ma ktibtilkomx minħabba min għamel id-deni jew min sofra xi deni, iżda biex jidher iż-żelu li għandkom għalina quddiem Alla.

Minħabba dan tfarraġna.

Barra minn dan il-faraġ, fraħna aktar minħabba l-ferħ ta' Titu, għaliex ilkoll kemm intom ferraħtulu qalbu.

Jekk ftaħart xi ftit bikom miegħu ma kellix għax nistħi; imma kif dejjem għedtilkom il-verità, hekk ukoll il-ftaħir tagħna ma' Titu deher li kien veru.

U qalbu xegħlet aktar għalikom meta ftakar fl-ubbidjenza tagħkom, kif ilqajtuh bil-biża' u t-tregħid.

Nifraħ għaliex għal kollox nista' norbot fuqkom.


L-għajnuna ġeneruża lill-foqra

Aħna għarrafnielkom, l-aħwa, il-grazzja ta' Alla li ngħatat lill-knejjes tal-Maċedonja, għaliex fil-prova l-kbira tas-sofferenza, il-ferħ tagħhom kien kbir u l-faqar bla tarf tagħhom safa ta' għana kbir biex taw minn qalbhom.

Għaliex taw minn rajhom kemm setgħu, u, nixhedhulkom jien, aktar milli setgħu.

Talbuna b'ħeġġa kbira din il-grazzja, jiġifieri, li jissieħbu f'dan il-ministeru ta' għajnuna lill-qaddisin, u aktar milli ttamajna aħna, huma taw ruħhom l-ewwel lill-Mulej, imbagħad lilna bir-rieda ta' Alla.

U hekk tlabna lil Titu, li beda dan ix-xogħol, biex itemm din il-ħidma ta' ħniena fostkom.

Iżda bħalma intom għonja f'kollox, fil-fidi u fil-kelma, fl-għerf u fiż-żelu kollu, fl-imħabba li aħna rawwimna f'qalbkom, hekk għandkom tistagħnu f'din il-ħidma ta' ħniena.

M'iniex nordnalkom; iżda permezz tal-ħerqa li wera ħaddieħor, irrid nipprova kemm hi sinċiera l-imħabba tagħkom.

Intom tafu l-grazzja ta' Sidna Ġesù Kristu, li għad li kien għani, ftaqar minħabba fikom, sabiex intom tistagħnu permezz tal-faqar tiegħu.

Jiena parir qiegħed nagħti f'dan; għax dan ikun jaqblilkom, lilkom, li s-sena l-oħra kontu l-ewwel nies, mhux biss li ndħaltu għal dan x-xogħol, imma li ridtuh ukoll.

Issa mela temmu dak li bdejtu tagħmlu, ħalli b'hekk, bħalma ridtuh minn qalbkom hekk ukoll ittemmuh, kulħadd skont ma għandu.

Jekk il-qalb tkun hemm, dak li jkun jingħoġob skont ma għandu, u mhux skont li ma għandux.

Mhux biex il-piż iħeff minn fuq l-oħrajn u jaqa' kollu fuqkom, imma kulħadd indaqs.

Bħalissa ħallu ż-żejjed tagħkom jagħmel tajjeb għan-nieqes ta' dawk li ma għandhomx, biex iż-żejjed tagħhom għad ikun jista' jpatti għan-nieqes tagħkom.

U hekk ikun kulħadd indaqs, bħalma hu miktub:

"Min ġabar ħafna ma sabx iż-żejjed,

u min ġabar ftit ma baqax bin-nieqes."

Titu u sħabu

Ħajr lil Alla li nissel l-istess ħerqa f'qalb Titu għalikom.

Għaliex mhux biss laqa' t-talba tagħna, iżda minn qalbu ġej għandkom minħabba ż-żelu li għandu għalikom.

Miegħu qegħdin nibagħtu wkoll lil ħuna li l-knejjes kollha jfaħħru minħabba x-xogħol tiegħu fix-xandir tal-Evanġelju.

Mhux biss dan, imma kien ukoll magħżul mill-knejjes biex ikun is-sieħeb magħna fis-safar tagħna f'dan il-ministeru ta' karità għall-glorja ta' Alla u xhieda tar-rieda tajba tagħna.

Għax qegħdin attenti li ħadd ma jkollu xi jgħid fina minħabba l-mod li bih sa nħaddmu din il-ġabra kbira.

Aħna nfittxu s-sewwa mhux biss quddiem Alla iżda wkoll quddiem il-bnedmin.

Qegħdin nibagħtu magħhom lil ħuna, li l-ħeġġa tiegħu ppruvajnieha kemm-il darba b'ħafna manjieri u sibnieh dejjem mimli ħeġġa, iżda issa mħeġġeġ aktar minħabba l-fiduċja kbira li għandu fikom.

Dwar Titu, imbagħad, ngħid biss li huwa sieħbi u ħaddiem miegħi għalikom; u fl-aħħar dwar ħutna, dawn huma l-messaġġiera tal-knejjes, u l-glorja ta' Kristu.

Agħtuhom mela, xhieda ta' mħabbitkom quddiem il-knejjes u tal-verità tal-ftaħir tagħna bikom.


L-offerta għall-insara

Dwar l-għajnuna li għandkom tagħtu lill-qaddisin, kollu żejjed li niktbilkom.

Naf ir-rieda tajba tagħkom.

U jien ftaħart bikom quddiem in-nies tal-Maċedonja u għedt: "In-nies tal-Akaja jinsabu lesti mis-sena l-oħra"; u l-ħeġġa tagħkom qanqlet lil ħafna minnhom.

Madankollu jien bgħatt lill-aħwa, biex il-ftaħir tagħna bikom ma jisfax fix-xejn f'din il-ħaġa sabiex, kif għedtilkom, tkunu lesti, u hekk ma jmurx jiġri li jiġu xi Maċedonin miegħi u jsibukom m'intomx lesti, u ġġegħluna nistħu, biex ma ngħidx intom, minn din il-fiduċja tagħna fikom.

Għalhekk aħna ħassejna l-bżonn li nitolbu lil dawn l-aħwa biex jiġu għandkom qabilna u jlestu l-offerta li kontu wegħedtu qabel; u hekk din tkun lesta, mhux bħala ħaġa bilfors, imma bħala ħaġa ħierġa mill-qalb.

Jien dan ngħid: min jiżra' ftit, jaħsad ftit; u min jiżra' ħafna, jaħsad ħafna.

Kull wieħed għandu jagħti skont ma jidhirlu hu minn rajh, mhux fuq il-qalb jew bilfors; għax Alla jħobb lil min jagħti bil-ferħ.

Alla mbagħad għandu l-ħila jfawwarkom b'kull xorta ta' barka, hekk li dejjem u f'kollox ikollkom kulma hu biżżejjed għalikom, u jibqgħalkom ukoll għal kull opra tajba.

Bħalma hu miktub:

"Huwa qassam bil-kotra u ta lill-fqar;

il-ġustizzja tiegħu tibqa' għal dejjem."

Dak li, lil min jiżra' jagħtih iż-żerriegħa u l-ħobż għall-ikel, jagħti u jkattar iż-żerriegħa lilkom ukoll, u jżid il-frott tal-ġustizzja tagħkom.

U intom tistagħnu b'kull ġid, ħalli turu kull xorta ta' ġenerożità li biha, permezz tagħna, jitla' innu ta' radd il-ħajr quddiem Alla.

Għaliex il-ministeru ta' dan is-servizz mhux biss itaffi l-bżonnijiet tal-qaddisin, imma wkoll inissel kotra ta' radd il-ħajr lil Alla; dan il-ministeru juri x'intom, u huma jagħtu glorja lil Alla minħabba l-ubbidjenza tagħkom għall-Evanġelju ta' Kristu u tal-ġenerożità tal-għotja tagħkom lilhom u lil kulħadd; u t-talb tagħhom għalikom juri l-imħabba kbira li għandhom għalikom minħabba l-grazzja bla qjies ta' Alla għalikom.

Ħajr lil Alla għad-don tiegħu li ma jitfissirx bil-kliem.


Pawlu jiddefendi l-ministeru tiegħu

Jiena, Pawlu, nitlobkom f'ġieħ l-umiltà u l-ħlewwa kollha ta' Kristu - jien, li jien umli meta nkun fostkom , u qalbieni meta nkun 'il bogħod minnkom - nitlobkom li ma jkollix għalfejn ninqeda b'din il-ħila, u bil-qawwa li biha bi ħsiebni ninqeda ma' dawk li jaħsbu li aħna nimxu skont id-dinja.

Tassew li aħna ngħixu fid-dinja, imma ma nissarawx bl-armi tad-dinja; l-armi tagħna għall-ġlied mhumiex tad-dinja; iżda għandhom il-qawwa ta' Alla biex iġarrfu l-fortizzi.

Aħna nwaqqgħu kull raġunament u kull kburija li tqum kontra l-għarfien ta' Alla u njassru kull ħsieb għall-ubbidjenza lil Kristu.

Aħna lesti biex nikkastigaw kull diżubbidjenza meta tkunu obdejtu għalkollox.

Intom qegħdin tħarsu fil-wiċċ.

Jekk xi ħadd jaħseb li hu ta' Kristu, ħa jaħseb ftit fih innifsu, għax aħna ta' Kristu bħalma hu hu.

Jekk ikolli niftaħar xi ftit iżżejjed bis-setgħa tagħna, is-setgħa li tana l-Mulej, biex nibnukom u mhux biex inġarrfukom, ma jkollniex għax nistħu.

Ma rridx nidher qisni qiegħed inbeżżagħkom bl-ittri tiegħi.

Xi ħadd jgħid: 'L-ittri huma iebsa u qawwija; imma meta hu jkun hawn ikun qisu bla ħila u kliemu ta' min jistmerru'.

Dan għandu jdaħħal f'rasu li aħna l-istess, sew fil-kelma tal-ittri sew f'għemilna meta nkunu fostkom.

Aħna ma nissugrawx niddaqqsu jew nitqabblu ma' dawk li jiftaħru bihom infushom.

Meta dawn iqisu ruħhom bihom infushom u jqabblu lil ruħhom magħhom infushom ikunu bla moħħ.

Aħna ma niftaħrux bla qjies, iżda skont il-qjies tal-limiti li tana Alla bħala qjies, jiġifieri, li naslu sa għandkom.

Aħna ma morniex lil hemm milli jmissna, bħallikieku ma ġejniex għandkom; għax aħna wasalna sa għandkom bl-Evanġelju ta' Kristu.

Aħna m'aħniex niftaħru barra mill-qjies, jiġifieri, bix-xogħol ta' ħaddieħor; aħna għandna t-tama li l-fidi tagħkom tikber u nikbru aħna skont il-qjies tagħna, billi nxandru l-Evanġelju lil hemm minnkom bla ma nidħlu fil-qasam ta' ħaddieħor u niftaħru bix-xogħol li diġà jkun sar.

L-Iskrittura tgħid: Min irid jiftaħar, ħa jiftaħar fil-Mulej.

Għax mhux dak li jiftaħar bih innifsu jkun jingħoġob, imma dak li jfaħħru l-Mulej.


Pawlu u l-profeti foloz

Mhux li kontu tieħdu ftit paċenzja bil-bluha tiegħi!

Naf, iva, li tieħdu paċenzja bija.

Jiena għajjur għalikom bl-istess għira ta' Alla: għax jiena għarrastkom lil għarus wieħed, bħallikieku kontu xebba safja biex irressaqkom quddiem Kristu.

Jiena nibża' li, bħalma s-serp qarraq b'Eva bil-ħażen tiegħu, hekk fehmietkom jitħassru mis-sempliċità u s-safa tagħhom fi Kristu.

Għax jekk xi ħadd jiġi jxandar Ġesù ieħor, mhux dak li xandarnielkom aħna, jew tieħdu Spirtu ieħor, barra dak li ħadtu, jew xi Evanġelju ieħor barra dak li lqajtu, intom kontu tistabru bih.

Naħseb li jien m'iniex inqas minn dawn l-appostli kbar.

Jekk jien ma ninqalax fil-kliem, ninqala' fl-għerf; dan aħna wrejnihulkom bid-dieher b'kull mod u quddiem kulħadd.

Jaqaw għamilt xi dnub meta jien ċekkint lili nnifsi biex intom togħlew?

Meta ħabbartilkom l-Evanġelju ta' Alla b'xejn?

Neżżajt il-knejjes l-oħra, billi ħadt mingħandhom l-għajxien tiegħi biex naqdi lilkom; u meta ġejt għandkom u ġejt fil-bżonn, ma dejjaqt lil ħadd.

Għall-ħtiġiet tiegħi ħasbu fuq li ħasbu l-aħwa li ġew mill-Maċedonja.

F'kollox ġibt ruħi b'mod li ma nkunx ta' piż għalikom, u hekk nibqa' nġib ruħi.

Fuq il-verità ta' Kristu li hemm fija, din ir-raġuni għall-ftaħir tiegħi ma jeħodhieli ħadd fl-inħawi tal-Akaja.

Għaliex?

Għax ma nħobbkomx?

Alla jaf li jien inħobbkom.

Dak li qiegħed nagħmel, nibqa' nagħmlu, sabiex naqta' l-okkażjoni lil dawk li qegħdin ifittxu okkażjoni biex f'dak li huma jiftaħru bih jinstabu bħalma aħna aħna.

Dawk l-appostli foloz, ħaddiema qarrieqa, ibiddlu lilhom infushom f'appostli ta' Kristu.

Mhux għaġeb, għax Satana stess jitbiddel f'anġlu tad-dawl.

Mhijiex ħaġa kbira, mela, jekk il-qaddejja tiegħu jitbiddlulek bħallikieku kienu qaddejja tal-ġustizzja.

Iżda tmiemhom ikun skont għemilhom.

X'għadda minn għala Pawlu

Nerġa' ngħidilkom, ħadd ma għandu jaħseb li jien xi iblah.

Jekk le, ma jkun ġara xejn li tgħodduni bħala wieħed iblah sabiex inkun nista' niftaħar xi ftit.

Li sa ngħid issa mhux skont il-Mulej, iżda bħallikieku f'ġenn, b'rasi mimlija li niftaħar.

Jekk ħafna jiftaħru ta' bnedmin, ħa niftaħar jien.

Intom, li intom kemm intom għaqlin, bil-qalb it-tajba tieħdu paċenzja bil-boloh.

Iva, intom tieħdu kollox bis-sabar jekk xi ħadd ijassarkom, jekk xi ħadd jikolkom, jekk xi ħadd jisraqkom, jekk xi ħadd jitkabbar magħkom, jekk xi ħadd jagħtikom bil-ħarta.

B'għajb għalija ngħidu, li minn daqshekk aħna konna nies bla ħila ta' xejn.

Imma - biex nitkellem ta' iblah - f'dak li ħaddieħor jagħmel wiċċu, nagħmel wiċċi jiena wkoll.

Huma Lhud?

Jiena wkoll.

Huma Iżraelin?

Jiena wkoll.

Huma nisel Abraham?

Jiena wkoll.

Huma ministri ta' Kristu?

Jiena - ħa nitkellem ta' iblah! - jiena aktar minnhom.

Ħafna aktar minnhom fit-taħbit, ħafna aktar minnhom fil-ħabsijiet, aktar u aktar minnhom fis-swat.

Bosta drabi sibt ruħi wiċċ imb wiċċ mal-mewt.

Ħames darbiet qlajt mingħand il-Lhud l-erbgħin daqqa neqsin waħda; tliet darbiet tawni s-swat bil-virgi; darb'oħra ħaġġruni.

Tliet darbiet rajt l-għarqa ; għaddejt lejl u jum f'nofs ta' baħar.

Għamilt safar bla għadd; sibt ruħi f'perikli ta' xmajjar, perikli mill-ħallelin, perikli min-nies ta' ġensi, perikli mill-pagani, perikli fl-ibliet, perikli fid-deżert, perikli fil-baħar, perikli mill-aħwa qarrieqa.

Taħbit u xogħol iebes; kemm-il darba kelli ngħaddi sahriet bla rqad, bil-ġuħ u bil-għatx; kemm-il darba kelli ngħaddi fis-sawm, fil-ksieħ u fl-għera!

U, biex ma nsemmix ħwejjeġ oħra, dak il-ħafna ġej u sejjer tan-nies ta' kuljum għandi, u l-ħsieb tal-knejjes kollha!

Min hu marid u m'iniex marid miegħu jien?

Min hu dak li jsib min ifixklu, u jien ma nħossnix imbaqbaq?

Jekk għandi niftaħar, niftaħar b'dak li hu dgħajjef fija.

Alla u Missier Sidna Ġesù Kristu - li hu mbierek għal dejjem - jaf li m'iniex nigdeb.

Meta kont f'Damasku, il-gvernatur tas-Sultan Areta qiegħed l-għases mal-belt ta' Damasku biex jaqbadni, iżda niżżluni ġo qoffa minn tieqa fil-ħitan tal-belt, u ħrabt minn taħt idejh.


Viżjonijiet u rivelazzjonijiet

Ikolli niftaħar.

Tassew li xejn mhu se jiswieli, imma niġu għall-viżjonijiet u r-rivelazzjonijiet tal-Mulej.

Naf wieħed, jemmen fi Kristu, li erbatax-il sena ilu kien meħud sat-tielet sema - jekk hux bil-ġisem jew mingħajr il-ġisem jien ma nafx, dan Alla jafu.

U naf li dan il-bniedem kien meħud fil-ġenna - jekk hux fil-ġisem jew mingħajr il-ġisem jien ma nafx, dan Alla jafu - u sama' jingħadu ħwejjeġ li ma jitfissrux bil-kliem u li ebda bniedem ma jista' jgħidhom.

B'dan niftaħar jien, imma bija nnifsi ma niftaħarx ħlief b'dak li hu dgħajjef fija.

Għax kieku rrid niftaħar, ma nkunx qed nitbellah, għax inkun qed ngħid is-sewwa.

Imma nżomm ruħi lura, biex ma jkunx hemm min jaħseb li jien xi ħaġa aktar minn dak li jilmaħ fija jew minn dak li jismagħni ngħid.

U li ma mmurx nintefaħ bija nnifsi minħabba fil-kobor tar-rivelazzjonijiet, tqegħditli xewka f'ġismi , messaġġiera tax-Xitan, biex toqgħod tniggiżni ħalli ma nintefaħx.

Fuq hekk tliet darbiet tlabt il-Mulej biex hi titbiegħed minni.

Iżda hu weġibni: "Biżżejjed għalik il-grazzja tiegħi; għax il-qawwa tiegħi tidher fl-aqwa tagħha fejn hemm id-dgħajjef."

Għalhekk niftaħar minn qalbi l-aktar bid-debbulizzi tiegħi biex il-qawwa ta' Kristu tgħammar fija.

Mela bil-qalb kollha nitgħaxxaq bid-debbulizzi tiegħi, bit-tagħjir, bl-għaks, bil-persekuzzjonijiet, bid-dwejjaq minħabba Kristu; għax meta nkun dgħajjef, inkun qawwi.

Pawlu jaħseb fil-Korintin

Tbellaht!

Imma intom ġegħeltuni.

Intom kien imisskom faħħartuni!

F'xejn ma jien inqas minn dawn l-appostli l-kbar, għalkemm ma jien xejn.

Is-sinjali tal-appostlu jien għamilthom f'nofskom bis-sabar kollu, b'sinjali u għeġubijiet u għemejjel ta' qawwa.

Fiex intom inqas mill-knejjes l-oħra, ħlief li jien qatt ma kont piż għalikom!

Aħfruli din il-ħtija.

Araw, jien lest biex niġi għat-tielet darba għandkom u ma nkunx ta' piż għalikom; m'iniex infittex ħwejjiġkom, iżda lilkom; għax mhux sewwa li l-ulied ifaddlu għall-ġenituri, iżda l-ġenituri jfaddlu għal uliedhom.

Jiena bil-qalb kollha nonfoq u nintefaq għall-ġid ta' rwieħkom.

Tħobbuni inqas għax jien inħobbkom daqshekk?

Hu x'inhu, jien ma kontx ta' piż għalikom.

Imma billi jien għaqli, ħtaftkom bil-qerq.

Ta' ħażin li kont qarraqt bikom.

Jaqaw fittixt li naqla' xi ħaġa minn fuqkom b'xi ħadd minn dawk li bgħatt għandkom?

Jien tlabt lil Titu u bgħatt miegħu wieħed mill-aħwa.

Jaqaw Titu qala' xi ħaġa mingħandkom?

Jaqaw ma ġibniex ruħna t-tnejn bl-istess spirtu?

Ma mxejniex fl-istess triq?

Intom minn żmien ilu kontu taħsbu li jien qiegħed niddefendi ruħi quddiemkom.

Quddiem Alla fi Kristu qegħdin nitkellmu, u dan nagħmlu, għeżież tiegħi, għall-edifikazzjoni tagħkom.

Nibża' li meta nerġa' niġi għandkom, ma nsibkomx kif nixtieq, u intom issibu lili mhux kif tixtiequ; nibża' li nsib ġlied, għira, korla, partiti, tqassis, qlajja', tagħjir, u taħwid.

Nibża' li meta nerġa' niġi għandkom, Alla tiegħi jċekkinni minħabba fikom, u nibki minħabba ħafna minnkom li dinbu u ma kkonvertewx mill-faħx u ż-żina u t-tbahrid li għamlu.


L-aħħar twiddib u tislijiet

Din hi t-tielet darba li ġej għandkom.

Fuq il-kelma ta' żewġ xhieda jew tlieta titwettaq kull kelma.

Għedthulkom minn qabel u nerġa' ngħidhulkom, bħal meta kont għandkom it-tieni darba u issa li m'iniex hemm, lil dawk li kienu dinbu u lill-oħrajn ilkoll: li jekk nerġa' niġi ma naħfrilhomx.

Għax intom tridu l-prova li Kristu jitkellem fija, hu, li m'huwiex dgħajjef għalikom, iżda juri qawwietu fikom.

Kien imsallab minħabba d-dgħufija tiegħu, iżda issa jgħix bil-qawwa ta' Alla.

U aħna wkoll dgħajfa fih, iżda ngħixu miegħu bil-qawwa ta' Alla għalikom.

Għarblu lilkom infuskom jekk intomx fil-fidi; ġarrbu lilkom infuskom.

Ma tafux intom li Kristu Ġesù jinsab fikom?

Jekk imbagħad intom ma ħżintux għall-aħħar!

Nittama li intom tafu li aħna m'aħniex ħżiena għall-aħħar.

Nitolbu lil Alla li ma tagħmlu ebda deni, mhux biex aħna nidhru approvati, iżda biex intom tagħmlu t-tajjeb; imqar jekk aħna nitqiesu bla setgħa.

Ma nistgħu nagħmlu xejn kontra l-verità, iżda għall-verità.

Nifirħu kull meta aħna nkunu dgħajfa, u intom setgħana.

Dan kollu nitolbuh, jiġifieri, li intom tkunu perfetti.

Għalhekk qiegħed nikteb dan, issa li jien imbiegħed, sabiex meta nkun hemm ma nkunx iebes skont is-setgħa li l-Mulej tani biex nibni, u mhux biex inħott.

Mill-bqija, l-aħwa, ifirħu, ħabirku għall-perfezzjoni, isimgħu milli wieħed jgħidilkom, kunu ta' fehma waħda, żommu s-sliem, u Alla tal-imħabba u s-sliem ikun magħkom.

Sellmu lil xulxin b'bewsa qaddisa.

Il-qaddisin kollha jsellmulkom.

Il-grazzja ta' Sidna Ġesù Kristu, l-imħabba ta' Alla u l-għaqda fl-Ispirtu s-Santu jkunu magħkom ilkoll.


L-ITTRA LILL-GALATIN

Ħarsa ħafifa lejn l-ittra

Pawlu jikteb ittra lill-insara mill-Galazja fil-qalba tal-Asja Minuri, illum it-Turkija, biex jissetilja diffikultajiet li kienu nqalgħu fosthom.

Ġara li kien hemm xi nies li riedu jopponu lilu u t-tagħlim tiegħu.

Bdew ixerrdu tagħlim li biex l-insara jkunu verament qed jobdu lil Alla kellhom joqogħdu għal-Liġi ta' Mosè.

L-ittra tibda bid-difiża ta' Pawlu bħala awtorità li jista' jgħallem kif suppost għax hu verament appostlu, imsejjaħ minn Alla nnifsu.

Hu kien approvat ukoll bħala appostlu mill-appostli l-oħra f'Ġerusalemm.

Dan il-messaġġ hu importanti għall-Galatin għax hekk kien qed jikkumbatti x-xniegħa li t-tagħlim tiegħu kien falz.

L-unika bażi soda fuqhiex tinbena l-ħajja fi Kristu hi l-fidi.

Alla dak li jrid min-nisrani, u kull preċetti oħra miżjuda mill-bnedmin inaqqsu l-libertà tan-nisrani.

Biex jikkonferma kemm dak li kien qed jgħallimhom kien validu, Pawlu jfakkarhom li hu stess kien ikkoreġa lil Pietru meta dan ma riedx ikompli jitħallat mal-insara pagani għaliex ma kinux qagħdu għal-Liġi ta' Mosè ( , - ).

Bħala eżempju li l-fidi hi t-triq ewlenija għas-salvazzjoni, l-Appostlu jsemmi lil Abraham, li l-fidi tiegħu għamlitu dehen li jirċievi l-wegħda ta' Alla.

Irid ukoll isaħħaħ l-argument tiegħu billi juri ċar il-konvinzjoni tiegħu dwar xi tfisser f'ħajtu l-fidi tiegħu.

Imma jien permezz tal-Liġi mitt għall-Liġi biex ngħix għal Alla: issallabt ma' Kristu.

Ngħix, imma mhux iżjed jien, iżda jgħix fija Kristu.

Il-ħajja li issa ngħix fil-ġisem qiegħed ngħixha bil-fidi fl-Iben ta' Alla, li ħabbni u ta lilu nnifsu għalija.

M'iniex inġib fix-xejn il-grazzja ta' Alla; għax kieku l-ġustifikazzjoni kellha tiġi mil-Liġi, Kristu kien ikun miet għal xejn ( , - ).

It-taqsim tal-ittra

Introduzzjoni ( , - )

L-awtorità ta' Pawlu bħala appostlu ( , — , )

L-Evanġelju tal-grazzja ta' Alla ( , — , )

Libertà u responsabbiltà nisranija ( , — , )

Konklużjoni ( , - )


Tislima

Pawlu, appostlu, mhux mill-bnedmin jew permezz tal-bniedem, iżda permezz ta' Ġesù Kristu u ta' Alla l-Missier li qajmu mill-imwiet, u l-aħwa kollha li hawn miegħi, lill-knejjes tal-Galazja , grazzja u sliem lilkom mingħand Alla Missierna u mingħand Sidna Ġesù Kristu, li ta lilu nnifsu għal dnubietna, biex jeħlisna minn din id-dinja ħażina tal-lum, skont ir-rieda ta' Alla u Missierna; lilu l-glorja għal dejjem ta' dejjem.

Ammen.

Ma hemmx Evanġelju ieħor

Jiena nistagħġeb bikom kif daqshekk malajr tbegħedtu minn min sejħilkom fil-grazzja ta' Kristu u dortu lejn Evanġelju ieħor; mhux għax hemm xi Evanġelju ieħor, imma hemm xi wħud li qegħdin iħawdukom u jridu jaqilbu l-Evanġelju ta' Kristu.

Imma mqar jekk aħna stess jew anġlu mis-sema jħabbrilkom Evanġelju ieħor li mhuwiex dak li ħabbarnielkom aħna, ikun misħut !

Bħalma ġa għednielkom, u ntenni ngħidilkom issa; jekk xi ħadd iħabbrilkom ħaġa oħra għajr dak li ġa rċevejtu, ikun misħut!

Forsi jien qed infittex li jkunu jġibuni l-bnedmin, jew qed infittex li jkun iġibni Alla?

Qiegħed jiena nfittex li nogħġob lill-bnedmin?

Li kont għadni nfittex li nogħġob lill-bnedmin, ma kontx inkun qaddej ta' Kristu.

L-Evanġelju ta' Pawlu

Dan ngħarrafkom, l-aħwa: l-Evanġelju li ħabbartilkom jien mhuwiex Evanġelju tal-bnedmin.

Għaliex jiena mhux mingħand bniedem irċevejtu jew tgħallimtu, imma kien irrivelat lili minn Ġesù Kristu.

Intom smajtu bl-imġiba tiegħi meta kont għadni fir-reliġjon Lhudija, kif kont nippersegwita bis-sħiħ il-Knisja ta' Alla u nfittex li nħarbatha; u kemm kont 'il quddiem fir-reliġjon Lhudija fost il-poplu tiegħi aktar minn sħabi kollha ta' mpari, imġennen kif kont għat-tradizzjonijiet ta' missirijieti.

Imma meta Dak li għażilni sa minn ġuf ommi, u li sejjaħli permezz tal-grazzja tiegħu, għoġbu jirrivelali lil Ibnu biex inħabbru fost il-ġnus, minnufih, bla ma qgħadt infittex li nieħu parir mingħand bnedmin tad-demm u l-laħam, bla ma tlajt Ġerusalemm għand dawk li kienu appostli qabli, jiena mort fl-Għarabja, u mbagħad erġajt lura lejn Damasku.

Imbagħad, tliet snin wara, tlajt Ġerusalemm inżur lil Kefa , u bqajt miegħu ħmistax-il ġurnata; mill-appostli l-oħra ma rajt lil ħadd; iżda rajt lil Ġakbu, ħu l-Mulej .

(F'dan li qiegħed niktbilkom, nixhed quddiem Alla, m'iniex nigdeb).

Imbagħad mort fl-inħawi tas-Sirja u taċ-Ċiliċja.

Il-knejjes ta' Kristu fil-Lhudija kienu għadhom qatt ma raw wiċċi; kienu semgħu biss in-nies jgħidu li: "dak li darba kien jippersegwitana, issa qiegħed ixandar il-fidi li darba hu ried jeqred"; u huma faħħru lil Alla minħabba fija.


L-appostli jilqgħu lil Pawlu

Wara erbatax-il sena rġajt tlajt Ġerusalemm flimkien ma' Barnaba u ħadt miegħi lil Titu wkoll.

Tlajt hemmhekk wara li kelli rivelazzjoni; u jiena qegħedt quddiemhom, lill-mexxejja ewlenin weħidhom, u wrejthom l-Evanġelju li qiegħed inxandar fost il-ġnus, biex ma nkunx ġrejt jew qiegħed niġri għalxejn.

Madankollu anqas Titu li kien miegħi, hu li hu Grieg, ma kien imġiegħel li jkun ċirkonċiż.

Iżda minħabba f'xi wħud li riedu jiżżattu, aħwa foloz li ndaħlu bla jedd biex jissindikaw il-libertà tagħna li għandna fi Kristu Ġesù ħalli jitfgħuna fil-jasar … lilhom anqas għal waqt wieħed biss ma rħejnielhom iwaqqgħuna għalihom, ħalli b'hekk il-verità tal-Evanġelju tibqa' sħiħa għalikom.

Min-naħa tagħhom, il-mexxejja - kienu x'kienu, lili xejn ma jimpurtani; Alla lejn wiċċ ħadd ma jħares - dawk li kellhom isem, ma żiduli xejn ġdid lili; anzi, għall-kuntrarju, meta raw li lili kien fdat ix-xandir tal-Evanġelju fost il-Ġentili bħalma kien lil Pietru fost il-Lhud - għax Dak li ħadem b'Pietru u għamlu appostlu għal fost il-Lhud ħadem ukoll bija għal fost il-Ġentili - meta għarfu l-grazzja li kienet mogħtija lili, Ġakbu, Kefa u Ġwanni, li kienu meqjusin bħala l-kolonni, taw lili u 'l Barnaba l-id il-leminija tagħhom b'sinjal tal-għaqda ta' bejnietna, biex aħna naħdmu fost il-Ġentili u huma fost il-Lhud; talbuna biss, li min-naħa tagħna nibqgħu niftakru fil-fqar , ħaġa li fittixt nagħmilha minn qalbi.

Pawlu jċanfar lil Pietru

Meta Kefa ġie Antjokja , jiena waqaftlu f'wiċċu, għaliex kellu tort.

Għax qabel ma waslu xi wħud mingħand Ġakbu, hu kien qiegħed jiekol mal-Ġentili; iżda mbagħad lil dawn beda jaħrabhom u jitwarrab minnhom meta waslu dawk, għaliex baża' mil-Lhud ċirkonċiżi.

Il-Lhud l-oħra bdew jimxu bl-uċuħ bħalu, u saħansitra Barnaba ħalla ruħu jitħajjar minnhom fil-wiri ta' ħaġa b'oħra.

Imma meta rajt li ma kinux miexja sewwa skont il-verità tal-Evanġelju, jiena għedt lil Kefa quddiem kulħadd: "Jekk inti, li int Lhudi, qed iġġib ruħek bħall-Ġentili u mhux ta' Lhudi li int, kif qiegħed iġġiegħel il-Ġentili jġibu ruħhom ta' Lhud?"

Lhud u Ġentili jsalvaw bil-fidi

Aħna, Lhud minn twelidna u mhux midinbin mill-Ġentili, aħna li nafu li l-bniedem ma jkunx iġġustifikat bl-opri tal-Liġi imma bil-fidi f'Ġesù Kristu , aħna wkoll emminna f'Ġesù Kristu, sabiex inkunu ġġustifikati bil-fidi fi Kristu u mhux bl-opri tal-Liġi, għaliex bl-opri tal-Liġi ebda bniedem ma jkun iġġustifikat.

Jekk aħna, li nfittxu l-ġustifikazzjoni permezz ta' Kristu, aħna stess midinbin ukoll, allura Kristu qaddej tad-dnub?

Ma jkun qatt!

Għax jekk jiena nerġa' nibni dak li nkun ħattejt, inkun qed nagħti prova li jiena ħati.

Imma jien permezz tal-Liġi mitt għal-Liġi biex ngħix għal Alla; issallabt ma' Kristu.

Ngħix, imma mhux iżjed jien, iżda jgħix fija Kristu.

Il-ħajja li issa ngħix fil-ġisem qiegħed ngħixha bil-fidi fl-Iben ta' Alla, li ħabbni u ta lilu nnifsu għalija.

M'iniex inġib fix-xejn il-grazzja ta' Alla; għax kieku l-ġustifikazzjoni kellha tiġi mil-Liġi, Kristu kien ikun miet għal xejn.